16,75 миллион евролик жамоа. Осиё сари юришини бошлаётган «Пахтакор» қай даража ўзгарди?\nЯнги ҳафтанинг дастлабки кунидан бошлаб Ўзбекистоннинг амалдаги чемпиони Тошкентнинг «Пахтакор» клуби учун янги мавсумга старт берилади. 2020 йилда халқаро майдонда Ўзбекистон шарафини ҳимоя қиладиган Шота Арвеладзе бошқарувидаги жамоа Осиё чемпионлар лигаси дастлабки тури доирасида майдонга тушади. ОЧЛда ҳам жиддий натижаларни кўзлаётган «шерлар» янги мавсум олдидан мақсадга яраша кучая олишдими?\nЎтган мавсумда ички турнирларнинг учаласида ҳам учта кубокни боши узра кўтарган Арвеладзе шогирдлари Ўзбекистоннинг тенгсиз клубига айланишди. Драган Черан мавсум давомида чемпионатда 23та голга муаллифлик қилиб, якунда Суперлиганинг энг яхши футболчисига айланди, Жалолиддин Машарипов эса энг яхши ассистент бўлди. Жамоа таркибининг жуда кучли эканлигига қарамай, амалдаги чемпион ўз сафини янада кучайтиришга эришди.\nЖамоани кимлар тарк этди ва бу кучсизланишми?\n2019 йилги мавсум олдидан Шота Арвеладзе аксарият футболчилар билан хайрлашди. Аммо, бу билан жамоа таркиби кучсизланди, дея нолишга асос йўқ.\nАйтайлик, грузиялик мураббий 2019 йилги мавсум олдидан «Пахтакор»нинг асосий тўпурари Тиаго Базеррани ўз сафида сақлаб қололмай, Қатар клубига қўйиб юборишга мажбур бўлганди, бу йил эса ўзига керак бўлмаган футболчилар билангина хайрлашди.\nЖумладан, жамоанинг асосий таркибига ўрнаша олмаган ҳужумчи Марат Бикмаев билан шартнома узайтирилмади ва 34 ёшли форвард «Локомотив» сафига қайтди.\nШунингдек, жамоа сафида икки мавсумдан буён тўп суриб келаётган, аммо аксарият баҳсларда захирада қолган яна бир «фахрий» 34 ёшли черногориялик ҳимоячи Марко Симич билан ҳам ўзаро ҳамкорлик давом эттирилмади. Жамоадаги катта маош оладиган легионер ҳимоячининг клубни тарк этиши Тошкент клубига яхшигина маблағни тежаш имкониятини ҳам беради.\nЯримҳимоячилар орасидан Ҳусниддин Ғофуров ҳам жамоа билан хайрлашди. Бироқ, захирадаги футболчи билан хайрлашувни ҳам кучсизланиш деб бўлмайди. Демакки, Арвеладзе бу сафар ўзи истаган футболчилар билан хайрлашган, дея хулоса қилсак бўлади.\nҚандай трансферлар амалга оширилди?\nЁдингизда бўлса, «Пахтакор» 2019 йил бошида ўз сафига 8 нафар футболчи – Санжар Қувватов, Акром Комилов, Сардор Собирхўжаев, Достонбек Ҳамдамов, Одил Ҳамробеков, Садриддин Абдуллаев, Марат Бикмаев, Жавоҳир Сиддиқовларни ўз сафига қўшиб олганди. Улардан фақатгина яримҳимоячилар - Ҳамдамов, Ҳамробеков ва Собирхўжаев асосий таркибга ўрнаша олди, дейиш мумкин.\n2020 йилда эса Арвеладзе учун таркибни қайта тузиш ҳожати йўқ эди ва у буни яхши англаган ҳолда фақатгина чизиқлардаги рақобатни кучайтиришга эътибор қаратди, холос. Хусусан, ҳимоя чизиғидаги Ҳожиакбар Алижонов, Шерзод Аъзамов, Фаррух Сайфиев, Егор Кримец, Акрам Комилов, Владимир Козак, Алишер Салимов сингари футболчилар қаторига «Насаф» сардори Умар Эшмуродов ва «Локомотив» етакчиси Анзур Исмоилов ҳам қўшиб олинди. Бу марказий ҳимоячилар Симичнинг ўрнини билинтирмай, жамоанинг ҳимоя қўрғонида жиддий рақобат юзага келишини таъминлаши аниқ.\nШунингдек, яримҳимояга ўтган мавсумда «Сурхон» ва Ўзбекистон миллий жамоаси сафида майдонга тушган 21 ёшли Аброр Исмоилов таклиф этилди. Қолаверса, ижарада бўлган Асад Собиржонов («Бухоро»), Жасур Яхшибоев (ОКМК), Достон Иброҳимов («Қизилқум») каби яримҳимоячилар ҳам ҳозирча «Пахтакор» сафига қайтарилди.\nҲеч шубҳасизки, «Пахтакор»нинг янги мавсум олдидан амалга оширган энг шов-шувли трансфери Эрин Дердийўқнинг Ўзбекистонга таклиф этилиши бўлди. Швейцария миллий жамоаси ҳамда Германиянинг «Байер» клуби сафида тўп суриб ном қозонган турк миллатига мансуб ҳужумкор яримҳимоячи «Пахтакор»га кўпроқ халқаро майдонда ёрдам бериш учун чақирилгани аниқ. Бунгача Туркиянинг «Галатасарой» ва «Гўзтепе» клубларида тўп сурган Дердийўқнинг йиллик маоши қарийб 2 миллион еврони ташкил этган. Бундай катта маошли легионерлар катта ўйинларда ўз сўзларини айтишлари талаб этилади.\nТаркиб борасида умумий хулоса қиладиган бўлсак, Шота Арвеладзе ҳар бир чизиқда камида иккита тенгкучли рақобатчига эга бўлди.\nТайёргарлик қандай ўтди?\n«Пахтакор» янги мавсумга тайёргарлик кўриш учун дастлаб Тошкентда тўпланган бўлса, иккинчи босқич йиғини БААнинг Абу-Даби шаҳрида ўтказилди. 15-30 январь кунлари ўтган ўқув-машғулот йиғини доирасида Тошкент клуби учта беллашувда майдонга тушди. 20 январь куни Россиянинг «Ростов» клуби билан дуранг (1:1) ўйналган бўлса, 24 январда Словакиянинг «Жилина» жамоасига қарши ўйин ҳам муроса (0:0) билан тугади. Йиғиндаги сўнгги баҳсда эса 29 январь куни Жанубий Кореянинг «Сувон Самсунг» жамоаси мағлуб этилди (1:0).\n16,75 миллион евролик жамоа\n«Transfermarkt»га кўра, «Пахтакор»нинг бу йилги таркиби трансфер баҳоси 16,75 миллион еврони ташкил этади. Тошкент клуби бу борада ОЧЛ-2020 турниридаги энг қимматбаҳо жамоалар рейтингида гуруҳ босқичидаги 32 жамоа орасида 19-ўринни эгаллаб турибди.\nЭрин Дердийўқ сингари машҳур футболчи келганига қарамай, Жалолиддин Машарипов «Пахтакор»нинг энг қимматбаҳо футболчисига айланган. Миллий жамоамизнинг 26 ёшли аъзосининг трансфер баҳоси 1,8 миллион еврони ташкил этади. Шунингдек, Игорь Сергеев (1,6 млн евро), Драган Черан (1,2 млн евро), Фаррух Сайфиев (900 минг евро), Достонбек Ҳамдамовлар (900 минг евро) кейинги ўринлардан жой олишган.\n«Пахтакор»нинг бугунги рақиби - Азиз Ғаниев фаолият бошлаган БААнинг «Шабоб Ал-Аҳли» клуби эса ОЧЛнинг энг қимматбаҳо жамоалари орасида 14-ўринда турибди. Дубайликларнинг умумий трансфер баҳоси 18,3 миллион еврони ташкил этади.\nТаркиб қандай кўриниш олади?\n2020 йилги мавсум олдидан Арвеладзе ҳар бир чизиқда камида икки нафардан деярли тенгкучли рақобат пайдо қила олди. Шундай экан, мавсумдаги илк расмий ўйинда Шота Арвеладзенинг қандай таркибни танлаши барча учун қизиқ. Грузиялик мутахассис олдида ҳам ёқимли «бошоғриқ» пайдо бўлган бўлса, ажабмас.\n«Пахтакор»нинг тахминий таркиби ва чизиқлардаги рақобат:\nОЧЛ. 1-тур. «В» гуруҳи\n10 февраль (душанба)\n«Пахтакор» - «Шабоб Ал-Аҳли» (БАА)\nБош ҳакам: Адҳам Муҳаммад (Иордания)\nCтадион: Тошкент, «Пахтакор»


Бирортаям коронавирус аниқланмаган мамлакат биринчи бўлиб...\n18.01.2021 22:00 0 2742\nТуркманистон Россиянинг коронавирус инфекциясига қарши «Спутник V» вакцинасини рўйхатдан ўтказди, деб хабар берди «ТAСС» Россия тўғридан-тўғри инвестициялар жамғармаси матбуот хизматига таяниб.\nТаъкидланишича, мамлакатда ушбу дори хавфсизлиги ва самарадорлиги юқори баҳоланган. Туркманистон Марказий Осиёда биринчи бўлиб ўз ҳудудида Россиянинг «Спутник V» вакцинасини қўллашни расман маъқуллади.\n«Ҳамкорлар вакцинанинг хавфсизлиги ва самарадорлигини юқори баҳолашди. Бугунги кунда у коронавирусга қарши курашиш бўйича дунёдаги етакчи дори-дармонлардан бири бўлиб, дунёнинг турли минтақаларидаги ҳукумат назорати органлари томонидан маъқулланган», — деди жамғарма раҳбари Кирилл Дмитриев.\nРоссия Туркманистон вакцина коронавирус «Спутник V»\nСиёсат Кеча, 11:31\nЖамият Кеча, 07:44\nГурбангули Бердимуҳамедов муҳим кун ҳақида илиқ фикрларини билдирди


01 июн 2020, Тошкент вақти: 13:55\nБухоро шаҳридаги "Ситораи моҳи хоса" санаторийсида карантинда ушлаб турилганлардан уч нафарида 28 март куни коронавирус аниқлангач¸ карантин муддати 10 кунга узайтирилди.\nСанаторийда ишловчи шифокорнинг Озодликка айтишича, сўлак тести натижалари позитив чиққан уч бемор шифохонага олиб кетилган, қолганлар учун карантин муддати 10 апрелгача узайтирилган.\n"Ситораи моҳи хоса" санаторийси карантинида ушлаб турилганларнинг айримлари Озодлик билан суҳбатда касаллик ўзларига ҳам юққан бўлиши мумкинлигидан хавотирда эканини айтди.\n3 апрель куни Озодлик билан гаплашган аëллардан бири карантиндагилар орасида саратон касалига чалиниб, жарроҳликни бошдан кечирганлар, ёш болали ва ҳомиладор аëллар¸ шунингдек ëши 60 ёшдан ўтганлар борлигини билдирди.\nБу ерда онкологик касал бўлиб, операция қилинганлар, қариялар бор. Улар ҳам биз ҳам коронавирус юққан бўлишими мумкин, деб қўрқаяпти.\n- Биз билан бирга Истанбулдан учиб келган уч одамда чиқди. Ҳамма қўрқиб қолган. Чунки бу ерда онкологик касал бўлиб, операция қилинганлар, қариялар бор. Улар ҳам бизга ҳам коронавирус юққан бўлиши мумкин, деб қўрқаяпти. Фақат бир марта сўлак тести қилишди, бошқа қилишмади.\n"Ситораи моҳи хоса" санаторийсининг Озодлик боғланган шифокори карантинда ушлаб турилаётганларнинг уч нафарида 28 март куни коронавирус аниқлангани, бунинг ортидан карантин 10 кунга узайтирилганини тасдиқлади.\nШифокор карантиндагилар орасида касаллик тарқалиши олдини олиш учун чоралар кўрилаётганини айтди.\n- 10 апрелгача карантинда қолишади. Ҳозир улар бир-биридан алоҳида изоляцияда ушлаб турилибди. Овқати ҳам алоҳида хонасига олиб бориб бериляпти, - деди матбутга гапириш ваколати йўқлиги сабаб исми очиқланишини истамаган шифокор.\nВрачнинг бу гапига эътироз билдирган "Ситораи моҳи хоса" санаторийсида карантинда ушлаб турилганлар¸ ўзларининг тиббий ниқобсиз юрганини айтади.\n- Карантин тартибига амал қилинаётгани йўқ. Ҳатто ниқобсиз юришади. Бири бугун ишлатган идишда¸ эртага бошқаси овқат ейди. Овқатни ҳар ким ўзи билан олиб кетиши керак, шунга ҳам ниқобсиз боришади, - деди карантинда ушлаб турилган аёл.\nКарантин муддатини узайтириш учун тиббий изоҳ берилганига қарамай¸ мутахассисларнинг бу қароридан норозилар ҳам талайгина.\n- Аҳвол жуда ёмон. Ҳамма безовта бўляпти. Бошида келганимизда "14 кун ўз ихтиёрим билан карантинда қоламан” деб тилхат олинди. Паспортларимизни олиб қўйишди. Бугун 12 кун бўляпти. Шифокорлар 3 одамда коронавирус чиққанлиги учун яна 10 кун қўшимча карантинда бўлишга мажбур эканлигимизни айтишди. Ҳали 10 апрелдан кейин ҳам карантин муддатини узайтиришлари мумкин экан, - дейди карантинда ушлаб турилаётганлардан яна бири.\nСанитария-эпидемиологик осойишталик агентлигининг коронавирус инфекциясига қарши курашиш штаби ходими 3 апрель куни Озодлик билан суҳбатда карантиндагилар ва умуман жамоатчиликни сабрли бўлишга чақирди.\n- Мақсадимиз касаллик тарқалишига йўқ қўймаслик. 14 кун дейилдими 14 кун, 24 кун дейилдими¸ шунча муддат карантинга амал қилиш керак. Бу касалликни инкубацион даври 14 кун ва ундан ҳам кўп бўлиши мумкин. Ҳозир сабрли бўлиш керак. Дунёнинг қайси давлатида қиммат турадиган санаторийлар карантиндагиларга бепул берилган? Озгина чидамли, сабрли бўлиш керак, - деди штаб ходими.\nТошкент вилоятининг Қибрай туманидаги "Энергетик сиҳатгоҳи"да 1 апрель куни карантин муддатининг изоҳсиз узайтирилгани у ерда сақланаётганлар норозилигига сабаб бўлганди.\nБирлашган Араб Амирлигидан март ойи ўрталарида олиб келиниб, каратинга олинганлар 1 апрель куни жанжал кўтаргани ҳақида Озодлик хабар берганди.\nОзодлик хабаридан бир кун ўтиб 3 апрель куни сиҳатгоҳда жанжал кўтарган ва карантин қоидаларини бузгани учун 7 фуқаро 15 суткага қамалгани ҳақда расмий матбуотда хабар қилинди.\nСиҳатгоҳларда карантинда ушлаб турилаётганларнинг у ердаги шароитлардан нолиётгани айни пайтда ижтимоий тармоқда танқидга сабаб бўлди.\nАйримлар уларни ноинсофликда айблаб чиқишди.\n- Ҳар ҳолда бизга ўхшаб аэропорт йўлакларида ётганларинг йўқ. Сизларга санаторийларни бериб қўйишибди, шукур қилмайсизларми, - деб ёзди Россия аэропорти тунаганини айтган Рустам исмли меҳнат муҳожири.\nҲозирда Ўзбекистонда коронавирус боис 100 мингдан зиёд одам карантинга олинган.\nБу ҳақда Ўзбекистон Санитария-эпидемиология назорати давлат инспекцияси бошлиғи Нурмат Атабеков 3 апрель куни Тошкентда ўтказилган матбуот анжуманида маълум қилди:\n“Касалликнинг инкубацион даври 14 кун эканлигини эътиборга олсак, улар орасидан касаллик чиқишига ҳам тайёр бўлишимиз керак”, - деди Атабеков.\nАгар сиз мажбурий карантинда сақланаëтган бўлсангиз¸ ëки коронавирусга чалинган беморларга тиббий ëрдам кўрсатувчилар сафида бўлсангиз¸ ҳозирги иш фаолиятингиз ва шароитингиз ҳақида жамоатчиликка ҳикоя қилишингиз мумкин.\nБу ҳақда Озодликнинг Telegramдаги @ozodnews каналига ëзиб юборинг¸ сурат ва видео жўнатинг!\nянгиланди Сўхда "Чашма" булоғи суви устида яна жанжал чиқди, уйлар ёнди. Ҳар икки томондан камида 41 киши жароҳатланди (ВИДЕО)


Карантин даврида ижтимоий ҳимоянинг ҳуқуқий асослари\nТабиий офатлар – инсоният ҳаётига доимий раҳна солиб турадиган воқелик, шунинг учун давлатлар бу каби фавқулодда ҳолатларга тайёр туришга ҳаракат қилади. Юқумли касалликлар билан боғлиқ ҳолатлар ҳам шулар жумласидан.\nТабиий офатлар хавфи инсоният ҳаётига соя солиб турадиган воқеликдир ва дунё давлатлари шундай фавқулодда ҳолатларга тайёр бўлишга ҳаракат қиладилар. Юқумли касалликлар ва иқлим ўзгариши билан боғлиқ ҳолатлар шулар жумласидандир.\nКарантин – инфекция тарқалишини чеклаш учун энг самарали чоралардан бири деб топилган, аммо унинг самарадорлиги жамоат ҳамкорлигига ва мувофиқликка боғлиқ. Карантин давлат раҳбарлари, юқумли касалликлар мутахассислари, иқтисодчилар ва жамиятда тартибни таъминловчи органлар раҳбарлари билан маслаҳатли равишда жорий қиладиган тартибдир.\nШу ўринда бир неча қонун ва сиёсат таҳлилига оид саволлар пайдо бўлади: Давлат раҳбарларининг ёппасига карантин тартиби жорий қилишга ҳуқуқлари борми? Давлат карантин тартибини бузганларни жиноий жавобгарликка тортиши мумкинми? Карантин вақтида давлатнинг ўз фуқароларига нисбатан қандай масулият ва бурчлари бор? Катантин вақтида давлат ўз фуқароларига тиббий ва иқтисодий ёрдам қилишга мажбурми?\nДавлат раҳбарлари фавқулодда ҳолатларда жамоат манфаатини кўзлаган ҳолда зарурий ўлчамларни жорий қилишга, ҳатто одамлардан уйларидан чиқмасликни талаб қилишга ва қонунни бузганларни жиноий жавобгарликка тортишга ҳақлидирлар. Фавқулодда ҳолат давлат қонунларини маълум муддатда бекор қилиш кучига эга бўлган сиёсий вазиятдир. Буни оддийгина давлат ҳокимиятининг шахсга нисбатан қонунийлигини шарҳлаб берадиган «ижтимоий шартнома» назарияси билан тушунтириб кетиш мумкин.\nҲокимият ва одамлар ўртасидаги сиёсий фалсафа Томас Ҳобб, Жон Локк, Жан-Жак Руссо, Девид Гот каби сиёсий файласуфлар асарларидан бошлаб бизнинг давргача юксалиб келди. Бу асарларнинг негизида турган сиёсий фалсафа шуки, одамлар хавфсизликлари, жамиятда тартиб ўрнатиш ва бир қатор хизматлар жорий қилиш эвазига ўзларининг баъзи эркинликларини давлат ҳокимиятига таслим қиладилар. Демак, давлат ҳокимияти жамоат манфаатини ўйлаган ҳолда карантин қилишга ҳақли ва шу давлат ҳудудида бўлган ҳар қандай инсон унга амал қилиши шарт.\nКарантин жорий қилишда давлат ҳокимияти одамлар ишсиз қолишини, кўпчилик катта-кичик бизнеслар карантин пайтида даромадни йўқотишини ва карантиндан кейин катта доиралардаги иқтисодий инқироз сабабли банкротга юз тутиши мумкинлигини ҳисобга олган ҳолда қарорлар қабул қилиши шарт. Шу билан бирга, давлат раҳбарлари карантин вақтида аҳолини тиббий ва иқтисодий қўллаб қувватлаш чораларини кўриб чиқади.\nДавлатлар қонунларида, карантин даврида аҳолини асосий эҳтиёжларини қондирилиши керак, деган жумлани топиш жуда қийин. Аммо коронавирус пандемияси, давлат қонунларида керакли ўзгартиришлар киритиш лозимлигини муҳим қилиб қуйиши мумкин. Давлатларнинг яшаб қолиши ва иқтисодий қайта жонланиш аҳоли карантин ҳимоясида қандай иқтисодий аҳволда чиқишига кўп томонлама боғлиқ.\nКарантин даврида халқнинг иқтисодий эҳтиёжларини таъминлаш давлат сиёсатининг муҳим қисмидир. Масалан, Канада ҳукумати канадаликларга ёрдам бериш учун Covid-19 Иқтисодий Жавоб Режасини эълон қилди. Бу қарорга асосан, 27 миллиард долларлик иқтисодий кўмак карантин вақтида ишлаш имконияти бўлмаган шахслар ва кичик бизнесларга тўғридан тўғри тўланади.\nФранцияда Covid-19 билан боғлиқ вужудга келган вазиятни юмшатиш учун шахсларга ва корхоналарга ёрдам қарзлари учун 300 миллиард евро миқдорида маблағ ажратилди. Сингапурда 21 ёшдан катта ҳар бир фуқарога 600 сингапур доллари ($417) миқдорида маблағ берилмоқда. Японияда даромади кескин камайган фуқароларга 300 минг иен (2750 доллар)дан бериладиган бўлди. АҚШда эса катта ёшли фуқароларига 1200 доллардан, болаларга 500 доллардан ажратилмоқда.\nДавлат қонунида карантин даврида халққа ёрдам бериш киритилмаган бўлса, давлатнинг одамларга ёрдам бериши шарт эмас, деб тушуниш хато. Давлат саломатлик билан боғлиқ ҳолат туфайли ишлай олмайдиган шахсларга ногиронлик пенсиялари ва маълум бир ёшга етган аҳолига қариялик пенсиялари жорий қилиши ҳаммага маълум. Карантиндаги одамларни ногирон ёки пенсия ёшидаги, меҳнат имконияти чекланган одамлар билан бир қаторга киритиш имконсиз эмас. Шу ўлчамлар борлини ҳисобга олган ҳолда аҳолининг ишга яроқли қисмига, ишга яроқсиз қатламларига тўланадиган миқдорда иқтисодий қўллаб қувватлаш жорий қилиш мантиқан тўғридир.\nЁки меҳнат қонунларига эътибор берилганда ҳам, мажбуран ишдан бўшатилган ишчиларга белгиланган муддатда меҳнат қонунларига асосан ойлик киримларининг маълум бир қисмини, маълум бир муддатда талаб қилишга ҳақлилар. Ўзбекистонда меҳнат қонунларига асосланиб ёрдам жорий этиш жуда қийин. Чунки аҳолининг катта қисми давлат қонунларидан имтиёз оладиган расмий секторда ишламайди. Демак, карантин туфайли ишсиз қолган ҳар бир фуқаро давлат қарамоғида бўлишга ҳақли! Аммо бу таъминот тарқатилаётан озиқ овқатлар кўринишида эмас, айнан нақд пул ёрдами шаклида бўлиши лозим ва озиқ овқат таъминоти қўшимча ёрдам сифатида тарқатилиши мумкин.\nCovid-19 дунёнинг кўп давлатлари учун оғир иқтисодий вазиятни келтириб чиқаргани маълум ва яқин келажакда бу ҳолат янада кескинлашиши эҳтимоли бор. Давлат раҳбарлари иқтисодий ёрдам аҳолини бошқаришнинг, ишончини қозонишнинг, ижтимоий паниканинг олдини олишнинг ва энг асосийси жиноят кескин ўсишига қарши курашнинг энг эффектив усули эканлигини тушунишлари жуда муҳим.\nҚолаверса, бугун аҳоли таминоти учун сарфланган маблағ эртага иқтисоднинг қайта тикланиши ва тезроқ оёққа туришида жуда муҳим фактордир.\nЎзбекистонга Covid-19нинг кечроқ кириб келиши Ўзбекистон ҳукумати учун керакли чора-тадбирларни вақтида кўришга имкон яратди. Таъкидлаб ўтишим лозимки, Ўзбекистондаги ҳаракатлар, жуда кўп ривожланган давлатга ўрнак бўла оларли даражада тезкорлик ва қатъийлик билан олиб борилди. Бу, албатта, Ўзбекистон президенти ва масъул шахсларнинг фавқулодда ҳолатларга тезкор жавоб реакцияси борлигидан далолатдир.\nШунга қарамай, аҳолига берилаётган ёрдам масаласида ўрнатилган тартиблар талабга жавоб бермайди. Бугун Ўзбекистон ўз фуқароларининг кундалик эҳтиёжларини қоплаш учун иқтисодий таъминот масаласини қонун доирасида қайта кўриб чиқиши керак. Таъминот шакли ва усули қатъий соддалаштирилиши лозим. Ўзбекистоннинг барча турдаги бойликлари ва бошқа мақсадларга мўлжалланган маблағлари бугун халқ эҳтиёжи учун сарфланиши зарур.\nПандемия даври сиёсатини уруш даври сиёсати билан таққослаш мумкин. Дунё аҳолиси бу кўзга кўринмас душманга қарши ҳимояланмаган ва шу сабабли уйларида яшириниб жон сақлашга мажбурлар. Вирусга қарши вакциналар жорий қилинганига қадар давлат одамларни тиббий ва иқтисодий ҳимоя қилиши шарт. Карантин даврида аҳолинининг ишловчи қатламини ишсизлик маошлари билан таъминланиш Ўзбекистон ҳукумати олдидаги ўта муҳим вазифадир.\nPhD номзоди, Британия Колумбияси университети (Канада)\n«Буюк келажакни хоҳласак, аёлларга муносиб билим беришимиз керак» – Чикаго университетининг ўзбек магистранти билан суҳбат\nКарантин даврида эҳтиёжманд оилаларга қандай ёрдам кўрсатилаётгани маълум қилинди


Library | ЎҚИНГ БУ ЖУДА КИЗИК, НОН ВОҚЕАСИ...\nTasodifiy Maqola : Zo'rlangan kelin\nbu hikoyani bir ayol nomidan yozaman. sokiniwlar bolmasin.deme bowladm. Bundan un kun oldin bolgan v... davomi\nLibrary | Hayotiy voqealar\nЎҚИНГ БУ ЖУДА КИЗИК, НОН ВОҚЕАСИ\nAdded: DENTER (28.08.2021 / 21:37)\nАнчадан бери шу воқеани ёзаман дейману хеч вақтим бўлмасди, лекин бугунги бир ёш йигитни қилиғи ёзишга мажбур қилди. Нон олгани шундоққина йўлимда бўлган бозорчага кирдим. Энди олмоқчи бўлиб тургандим бир ёшгина йигитча келиб нонни титкилай кетди. Сотувчи аёл: “ай ука, нонни титманг унақа олмасангиз бошқалар олади” деганига жавобан у: “шуям нонми” деб таппа ирғитдию нари кетди. Эшитганларим, ўқиганларим нонни хурматлашга, эъзозлашга ўргатганди. Хуллас гап нонни хурматлашимга яна бир воқеа сабаб бўлганди, мана эшитинг.\nЭр хотин иккаламиз Дехлида 17 та мамлакат вакиллари иштирокида бўлаётган семинар тренингда иштирок этмоқдамиз. Танаффус пайти бизга энг сархил таомлар тортилганига қарамай аёлим сумкасидан астагина ўзимизни патирдан яримтасини олди. Мехмонхонадан чиқаётганимизда сумкасига солиб олган экан. (маълумот учун: Тошкентдан учишда ўзимиз билан 10 та Қўқон патири ва 10 та Тошкент нонидан олволганмиз). Менга бир бўлак берди. Уни кўрган қирғиз қиз “Ўзбек ноними, менгаям озгина бер” деди. Озгина унга бердик. Кейин Удмуртиялик қиз сўради, кейин Афғон йигит, Конголик, Венесуелалик қизлар ….. Патир тугаб қолди. Конголик қиз: “бу нима?” – деб сўради. Мен инглиз тилида яхши тушунтира олмаслигимни билиб қирғиз қиз ўзи тушунтириб қўя қолди. “Нахотки шундай овқатни ўзбеклар хар куни еса” – хайрати ошди Конголик қизни. Кейин ёнидагиларга ўзиникидан озгина бериб бир нималар деб чуғурлади. Қирғиз қиз эса “бу овқатмас, оддийгина нон. Ўзбеклар буни хар куни ейдику” – деб нонни таърифини олиб кетди.\nКечгача Дехлини роса айландик. Хар нарсадан завқланиб, хайратланиб мехмонхонага қайтдик. Мехмонхонага қайтиб не кўз билан кўрайликки хонамизни эшигини тагида 15-20 киши туришарди. Хайрон бўлдик. Улар бизни кўришлари билан хурсанд бўлиб кетишди. Намибиядан келган қиз бор эди. Ўзини исми жуда узун бўлгани учун уни биз Лаки деб чақирардик.. У: “мистер Мухаммад, сенда мўъжиза нон бор экан, эшитиб келдик, бизга озгина берсанг” – деди. Гап нимадалигини тушундимда хонани очиб ичкарига кирдик. Улар гувиллаб ёпирилиб киришди. Хаммани ўтқиздим. Биров диванга, биров стулга, биров тикка турган холда “мўъжиза нон” ни кутишаяпти. Холодильникни очдимда одамларни санаб туриб 10 та нон олдим (ўзимимизга 5 та қолдирдим). Хаммага яримтадан бўлиб бердим. Улар қуруқ нонни сув билан ерди. Ердики шундай мазза қилиб ерди. Хайрон бўламан. Нахотки биз хар куни ейдиган нонни булар умуман емаган бўлса? Бошқа давлатларда хам нон борку, хайронман. Балки бу алохида буюртма қилдирилган нонлиги учун ширин чиққандир. Ёки ростан хам бизни нонимизда бир сир бормикан. Озгина еб кўрдим, доимги нон. Хаммасини миннатдорчилигини эшитиб кузатиб қўйдим.\nЯрим кечаси энди ётишга тайёрланаётганимизда эшик таққиллади. Очдим. 4 киши турибди. “мистер, мана пул сенга лекин бизга мўъжиза нондан бер”. Пулини олмасдан нонни таърифини келтириб 2 та нон бервордим. Эрталаб эрта тонгда эшик таққиллади. очдим. 3 та одам. Уларга хам 1 та нон бердим. Ўзимиз қолган иккита нондан биттасини едикда энг сўнгги нонни асраб авайлаб яшириб қўйдик.\nХа азизлар Аллоҳ таолонинг бизларга берган неъматлари беҳисоб бизлар ушбу неъматлар учун қанча шукроналар келтирсак оз Аллоҳнинг берган неъматлари учун кўп шукроналар келтириш лозим..


“Ҳуррият” газетасининг 28 июнь сонида “Ҳали муаммолар етарли даражада” сарлавҳали суҳбат чоп этилди. Маҳаллий журналистларнинг касб байрами ўлароқ ўтказилган бу суҳбатда Ўзбекистон журналистлари ижодий уюшмаси раиси Шерзод Ғуломов, жумладан, бундай дейди: “Ҳали матбуот саҳифаларида бир-бирига ўхшаш, сийқаси чиқиб кетган ва ўқувчининг вақтини зое кетказадиган мақолалар, радио-тўлқинлар ва теле-экранларда маъно-мазмунсиз, эфир вақтини ўғирлайдиган эшиттириш ва кўрсатувлар оз эмас... Газеталаримизнинг ўз юзи, бир-бировидан фарқ қиладиган услуби кўзга ташланмайди. Ҳозирги ОАВда долзарблик ва тезкорлик етишмайди. Булар, аввало, журналист касб-маҳорати, билим-савияси билан боғлиқ муаммолардир”.\nГазетанинг шу кунги сонида сиёсатшунос Шерзод Қудратхўжаев билан “Содда ахборот осон ҳазм бўлади” сарлавҳали интервью ҳам чоп этилди. Унда журналистларнинг вазирлик ва давлат идоралари матбуот хизматлари билан ҳамкорлиги тўғрисида Шерзод Қудратхўжаев, жумладан, бундай фикр билдирган: “Малакали журналист бирор ахборотга эга бўлмоқчи бўлса, албатта, у аниқ, конкрет, ишончли манбага суянади. Бу манба эса муайян ташкилотнинг матбуот хизматидир. Шунинг учун жойларда матбуот хизматлари “туяқуш сиёсати”ни юргизиб, мухбирларга ахборот бермаса, телефон қўнғироқларидан қочса, нотўғри иш қилган бўлади. Бефарқлик бугунги кунда ёмон оқибатларга олиб келиши мумкин. Демак, ахборотни тақдим этиш, ОАВ билан узвий алоқада ишлаш матбуот котибларининг асосий вазифасига киради”.\n“Қишлоқ ҳаёти” газетасининг 28 июнь сонида Анвар Жўраев “Демократлаштиришнинг муҳим шарти” сарлавҳали мақоласида қуйидагича ёзади: “ОАВ ва журналистларнинг иқтисодий эркинликлари таъминланмас экан, уларнинг мустақил фаолияти ва эркин ривожланиши, мамлакат ижтимоий-сиёсий ҳаётидаги фаол иштироки тўлиқ таъминланмай қолаверади. Оддий бир мисол, маблағнинг етишмаслиги боис журналистлар аксарият ҳолларда жаҳонда содир бўлаётган воқеаларни хорижий ОАВ суратга олган лавҳалардан, хабарлардан фойдаланишга мажбур бўладилар. Маълумки, хорижлик журналистлар ўз давлатлари ёки ўз ахборот органи манфаатларидан келиб чиқиб, дунёдаги воқеа-ҳодисаларни видеотасмага туширадилар ёки ёзадилар. Табиий савол туғилади, биз дунёга кимнинг назари билан боқамиз? Муаммоларга кимнинг нуқтаи назаридан ёндашамиз?”


Шарофиддин Лутфуллаев Париждаги дзюдо бўйича йирик мусобақада бронза медалини қўлга киритди\n06:06 / 18.10.2015\nПариж шаҳрида дзюдо бўйича “Катта дубулға” туркумига кирувчи йирик мусобақанинг биринчи кун беллашувлари давом этмоқда. Қувонарлиси, 17 октябрь ҳамюртимиз Шарофиддин Лутфуллаев (-60 кг) турнирда бронза медали билан тақдирланди.\nДастлаб канадалик полвонни муддатидан аввал енгган Шарофиддин чорак финал остонасида туркиялик Бекир Ўзлуни доғда қолдирди. Чорак финалда эса бразилиялик Эрик Такабате таслим этилгач, ярим финалда франциялик Винсент Лимаре рақиб бўлди. Ушбу беллашув анча муросасиз ўтди. Буни қарама-қаршиликнинг "Олтин очко"га қадар чўзилганидан билиб олиш қийин эмасди. Қўшимча вақтда усулга ўтган Лимаре 43-сонияда вазари баҳосини билан бирга финал йўлланмасига эга бўлди. Бронза медали учун кечган баҳсда швейцариялик Людовик Шаммартин 31-сониядаёқ мағлуб этилди. Ушбу вазн тоифасида кечган финал жангида япониялик 2013 йилги жаҳон чемпиони Наохиса Такато вазари баҳоси устунлигида зафар қучди.\nАфсуски, яна бир ҳамюртимиз Достон Ҳолиқулов (-66 кг) чорак финал остонасида италиялик Элио Вердега имкониятни бой бериб қўйди.


Турмада ўлган ҳуқуқ ҳимоячиси Азимжон Асқаров Ўзбекистонда дафн этилади\nҚирғизистонлик ҳуқуқ ҳимоячиси Азимжон Асқаров Ўзбекистонда дафн этилади. Бу ҳақда «Бир дуйно – Кыргызстан» ташкилоти раҳбари Толекан Исмаилова хабар қилди.\nУнга кўра, марҳумнинг жасадини очиб кўриш натижалари 27 июль куни маълум бўлади, шундан кейин ҳуқуқ ҳимоячисининг рафиқаси Хадича Асқарова марҳум Асқаровнинг истагини ижро этиб, уни Ўзбекистонда дафн этади.\n«27 июл куни биз Асқаровнинг жасадини Ўзбекистонга жўнатиш учун элчихонага музокаралар ўтказишга ташриф буюрамиз. У аёлига ўзини ёмон ҳис қилаётганини, агар вафот этса, болаларидан уни Ўзбекистонда дафн этишларини сўраган», - дейди Исмаилова.\nИсмаилованинг қўшимча қилишича, ҳуқуқ ҳимоячисининг турмада ўлими муносабати билан ҳукуматни судга бермоқчи, айни пайтда Қирғизистон қамоқхоналарида тегишли айби кўрсатилмаган кўплаб маҳбуслар муддат ўтаётганлигини қайд этди.\n25 июл куни 47 сонли даволаш-тузатиш муассасасида бир умрга озодликдан маҳрум этилган 69 ёшли Азимжон Асқаров вафот этди.\nЖиноий жазони ижро этиш муассасасининг хабар қилишича, 24 июль куни маҳкум “ўпканинг ўнг томон зотилжами” ташхиси билан келиб тушган. Ўлимнинг якуний сабаби жасад очилиб, тегишли суд-тиббий экспертиза ўтказилганидан кейин маълум бўлади.\nHuman Rights Watch (HRW) халқаро инсон ҳуқуқлари ташкилотининг Марказий Осиё бўйича тадқиқотчиси Мира Риттманнинг ҳисоблашича, ҳуқуқ ҳимоячиси Азимжон Асқаровнинг ўлими учун жавобргарлик Қирғизистон раҳбарияти зиммасида. У бу ҳақда “Озодлик”ка берган интервьюсида айтди.\n«Турмадаги Азимжон Асқаровнинг саломатлиги учун ҳокимият масъул эди, шунинг учун унинг ўлими ҳар доим Қирғизистон тарихидаги қора доғ бўлиб қолаверади. Расмийларда Асқаров иши бўйича тўғри қарор қабул қилишга кўп имконият бўлганди. Аммо расмийлар буни исташмади. Маҳаллий ва халқаро ҳуқуқ ҳимояси ташкилотларининг кўп сонли чақириқларига қарамай, Қирғизистон халқаро келишувлар бўйича олган мажбуриятлари, БМТнинг инсон ҳуқуқлари бўйича қўмитасининг тавсияларига қарамай Асқаровни озод қилишмади. Бу Қирғизистон расмийлари учун шармандалик, мамлакатнинг обрў-эътибори учун катта доғ», - деди Риттман.\nАзимжон Асқаров Жалолобод вилоятининг Бозор-Қўрғон туманида яшаган ва ҳуқуқ ҳимояси фаолияти билан шуғулланган. 2010 йилнинг июнидаги воқеалардан кейин тартибсизликларни ташкиллаштириш ва милиция ходимини ўлдиришда ҳамиштирокчи гумони билан қўлга олинди. Барча инстанциялардаги судлар қарори билан у умрбод қамоқ жазосига ҳукм қилинди.\n2017 йилнинг 24 январида Чуй вилоят суди янгидан очилган ҳолатлар бўйича ишни қайта кўриб чиқишга киришди, аммо барибир аввалги қарорни кучида қолдирди. 2020 йилнинг 13 майида бу қарорни Олий суд ҳам ўз кучида қолдирди.\n2016 йилда БМТнинг инсон ҳуқуқлари бўйича Қўмитаси Асқаров иши бўйича ўз хулосасини берди. Унда қайд этилишича, қамоқда қолар экан Азимжон Асқаров қийноқларга учраган, шунингдек, тиббий ёрдам ва тўсиқсиз одил суд ҳуқуқидан маҳрум қилинган. Шу муносабат билан ҳуқуқ ҳимоячиси шу йилнинг февралида Бишкекнинг туманлараро судига мурожаат қилиб, ҳукумат БМТнинг қўмитаси қарорини бажармаётганликда айблаган эди. ҚР Олий суди 15 июнь куни хабар тарқатиб, Бишкек маъмурий суди ҳуқуқ ҳимоячисининг Қирғизистон ҳукуматига қарши даъвосини кўриб чиқишни тўхтатганини маълум қилди.


Тўй-ҳашамлар тўғрисидаги қарор кучга кирди - zarnews.uz\n2020 йил 1 январдан бошлаб, тўй-ҳашамларни тартибга солиш ҳақидаги Сенат ва Қонунчилик палатасининг қўшма қарори (юридик жиҳатдан кучи Қонунга тенг) кучга кирди. Унга кўра, тартиб қуйидагича:\n👉 тўйлар, оилавий тантаналар, маърака ва маросимлар фақат бир кун (дафн этиш маросими бундан мустасно) соат 06:00 ва 23:00 оралиғида ўтказилади;\n👉 Соат 23:00 дан кейин тўйлар, оилавий тантаналар, маърака ва маросимларни давом эттиришга йўл қўйилмайди;\n👉 тўйлар, оилавий тантаналар, маърака ва маросимларда 200 нафаргача, мазкур тадбирлар муносабати билан ош бериш маросимида 250 нафаргача киши қатнашади;\n👉 қўшалоқ тўйларда 250 нафаргача, у билан боғлиқ ош бериш маросимида 300 нафаргача киши қатнашиши мумкин;\n👉 дафн этиш ва мотам маросимлари кўпи билан уч кун мобайнида чекланмаган миқдордаги фуқаролар иштирокида ўтказилиши мумкин, ош бериш маросими бундан мустасно;\n👉 тўй ўтказувчи шахслар тўйдан камида бир ҳафта олдин яшаш жойидаги фуқароларнинг ўзини ўзи бошқариш органларини хабардор қилади;\n👉 тўй кортежларида 3 тадан кўп бўлган енгил автомашинадан фойдаланиш тақиқланади;\n👉 тўйлар, оилавий тантаналар, маърака ва маросимларда диний мавзуда маъруза кўзда тутилган бўлса, ушбу маъруза диний ташкилотнинг ваколатли вакили томонидан ўқилади;\n👉 миллий анъаналарга ёт, одоб-ахлоқ қоидаларига зид бўлган турли шоуларни, ортиқча вақт ва харажат талаб қиладиган тўйлар, оилавий тантаналардан олдинги, тадбир давомидаги ва ундан кейинги қўшимча расм-русумларни (“келин навкари”, “чорлар”, “ота кўрди”, “сеп ёйди”, “қуда чақирди”, “куёв чақирди”, “келин чақирди”, “тоғора юбориш”, “пул сочиш” ва ҳоказоларни) ўтказишга йўл қўйилмайди;\n👉 дафн этиш ва мотам маросимлари билан боғлиқ ортиқча тадбирларни (“етти”, “пайшанбалик”, “йигирма”, “қирқ”, “йил оши”, “пул тарқатиш”, “мато улашиш” ва ҳоказоларни) ўтказишга йўл қўйилмайди;\n👉 тўйхона, кафе ва ресторанларда 50 ва ундан ортиқ шахс иштирокида тўйлар, оилавий тантаналар, маърака ва маросимлар ўтказиш учун тадбир ўтказувчи шахс ҳамда тўйхона, кафе ва ресторан раҳбари ўртасида шартнома тузилади;\n👉 тўйлар, оилавий тантаналар, маърака ва маросимларда санъаткорлар (хонанда, созанда, раққоса, бошловчи, сўз устаси, фотограф ва бошқалар) қонун ҳужжатларига мувофиқ шартнома асосида хизмат кўрсатади.\n👉 тўйлар, оилавий тантаналар, маърака ва маросимларда икки нафардан ортиқ хонанданинг (гуруҳнинг) хизмат кўрсатишига йўл қўйилмайди.


Ботир Зарипов сенатор бўлди - Халқ сўзи\nБотир Зарипов сенатор бўлди\n15:37 04 Февраль 2021 Сиёсат\nБухоро вилояти, туман ва шаҳар кенгашлари депутатларининг қўшма мажлиси бўлиб ўтди. Унда бўшаб қолган ўринга Ўзбекистон Республикаси Олий Мажлиси Сенати аъзосини сайлаш масаласи кўриб чиқилди.\nҚўшма мажлисни Ўзбекистон Республикаси Марказий сайлов комиссияси Котибият раҳбари Худоёр Маматов очиб, йиғилганларни «Ўзбекистон Республикаси Олий Мажлиси Сенати аъзоларини сайлаш тўғрисида»ги Низом билан таништирди.\nҚўшма мажлисга 15-«Лоша» сайлов округидан сайланган вилоят Кенгаши депутати Фармон Аминов раислик қилди.\nМажлисда ишчи ҳайъати, Ўзбекистон Республикаси Олий Мажлиси Сенати аъзолигига номзодлар кўрсатиш бўйича маслаҳат кенгаши, мажлис котибияти, саноқ комиссияси аъзолари очиқ овоз бериш йўли билан сайлаб олинди.\nУ ўз чиқишида 51-«Халқобод» сайлов округидан вилоят Кенгаши депутати, вилоят ҳокими Ботир Зарипов номзоди Олий Мажлис Сенати аъзолигига тавсия қилинганини айтди.\nҚатнашчилар Сенат аъзолигига номзоднинг таржимайи ҳоли ва меҳнат фаолияти билан таништирилди.\n59-«Чандир», 36-«Зандани», 49-«Ғовшун», 24-«Ромитан» сайлов округларидан вилоят кенгашининг депутатлари Сайитқули Оққиев, Санам Жумаева, Абдулла Нарзуллаев, Марҳабо Пардаевалар сўзга чиқиб, Олий Мажлис Сенати аъзолигига тавсия этилган Ботир Зариповнинг номзодини қўллаб-қувватладилар. Очиқлик, ошкоралик билан ўтган муҳокама давомида депутатлар номзоднинг фаолияти, ҳаёт тажрибаси, ишчанлик, ташаббускорлик, ташкилотчилик фазилатлари тўғрисида ўз фикр-мулоҳазаларини билдирдилар.\nШундан сўнг яширин овоз бериш йўли билан Ўзбекистон Республикаси Олий Мажлиси Сенати аъзосини сайлаш бўйича сайлов ўтказилди.\nБухоро вилояти, туман ва шаҳар кенгашлари депутатларининг якдил овози билан Ботир Зарипов Олий Мажлис Сенати аъзоси этиб сайланди.


2021 жылдың 28 шілде 2021 14:50\nTASHKENT. Kazinform - Пандемия бошланганидан буён кунлик коронавирус юқтириш ҳолатлари бўйича Ўзбекистонда янги антирекорд қайд этилди, деб хабар беради Kazinform мухбири.\nЎзбекистон Соғлиқни сақлаш вазирлигининг маълумотларига кўра, ўтган кун давомида 843 нафар киши коронавирус билан касалланган, бу пандемия бошланганидан бери энг юқори кўрсаткич. Бунга қадар, сўнгги кунларда инфекция юқтириш бўйича антирекорд: 789, 719, 698, 658 ва 585 тарзида янгиланди.\nСтатистик маълумотларга кўра, аввалги рекорд 2020 йил 1 августда ўрнатилганди. Ўша куни мамлакатда коронавирус инфекциясини 774 та киши юқтирган.\nБундан ташқари, бир кунда 556 та кишига пневмония ташхиси қўйилган. Бир кун олдин бу кўрсаткич 521 та эди. Бундан ташқари, COVID-19 касаллигидан 8 киши вафот этди. Пандемия бошланганидан бери мамлакатда вафот этганларнинг умумий сони 853 кишини ташкил этади.\nЭслатиб ўтамиз, эпидемиологик вазият ёмонлашгани сабабли 28 июлдан бошлаб Ўзбекистонда карантин чоралари кучайтирилган. 17 июл куни Коронавирусга қарши кураш бўйича махсус комиссия савдо, умумий овқатланиш, хизмат кўрсатиш ва таълим соҳасида ишлайдиган 18 ёшдан катта, шунингдек, ҳарбий ва ҳуқуқни муҳофаза қилиш идораларида хизмат қилаётган фуқароларни эмлашга қарор қилди. Айни пайтда Ўзбекистон Республикаси Парламенти меҳнатга лаёқатли аҳолини мажбурий эмлаш тўғрисидаги қонун лойиҳасини кўриб чиқмоқда.


Ўш дафтари: Ҳамма хавф ўзбеклардан!\n22 октябр 2021, Тошкент вақти: 05:29\nАйтилган сўз – отилган ўқ. Бас, шундай экан, айтилмаган сўз – ичингда қолиб кетган ўқдир. Айтилмаган сўз ичингни кемиради. Айтсанг, қутуласан. Айтмасанг – йўқ.\nБугун айтмоқчиман: Ўшга қилган командировкам давомида Сизга етказганим хабарлар доирасидан ташқарида қолган гаплардан биридан айтиб қутулмоқчиман.\n22 июл куни Ҳикматилло ҳожининг уйида тинтув тугаганидан кейин ҳамкасбларим билан Жалолободдаги аҳволни кўриш, вилоят губернатори Бектур Асановдан баъзи саволларимизга жавоб олиш учун йўлга чиқдик.\n1990-йилги воқеаларни кўрганим, ўша вақтда шаҳардаям, унинг атрофидаям ҳар бир чорраҳада блокпостлар бўлгани эсимдалиги учун йўлга азондаёқ чиқмаганлигимизни ўйлаб юрагим сиқилди. Кунимиз йўлда ўтадиган бўлди, Жалолободга кечгача етиб олсак, марра бизники, деб ўйладим.\nСойгузардан чиқиб, бирпасда Тошлоққа етдик, ундан у ёғи Увомбўйи, Қирариқ, Мирозаолим, Фурқат ва мана, қишлоқдан чиқаверишда - блокпост.\nМашинанинг олд ўриндиғида радиомиз қирғиз хизмати мухбири Жаниш ўтиргани учунми ёки орқа ўриндиқда - ёнимда икки ғарблик (Брус билан Жейми – ҳамкасбларим) бўлгани учунми, ҳар қалай, узунлиги бир қулоч автоматни елкасига ташлаб олган аскар кўп бошимизни оғритмади. Паспортларимизни кўрдию қўйиб юборди.\nБўлди. Шундан бошқа блокпост кўрмадим. Жалолободга боргунча бир неча аҳоли пункти бор. Энг йириклари: Қаҳрамон, Ўттизадир, Жаниариқ, Қуршоб, Ўзган...\nЎшдан узоқлашган сари кўп қишлоқларни билмайман, билсам ҳам адаштириб юборишдан чўчийман, шунингчун уларни айтмаяпман.\nЖалолободга кираверишда биргина жойда пост кўрдик. У ҳам йўл-патрул хизмати – ўзимизнинг "қадимий" ГАИники.\nБўлди, бошқа йўқ. Нега йўқ? Ахир ҳар иккала вилоятда Комендант соати-ку?\nЖалолободдан Ўшга, Комендант соати бошланиб қолгунича етиб келишнинг мўлжалини олиб, қайтдик.\nФурқатга келганимизда қош қорайиб қолган, йўлнинг икки четидаги куйиб кул бўлган уйлар юракни ғижимлайдиган даражада ваҳимали кўринарди.\nҲайдовчимиз Увомбўйидан ўтиб, Тошлоққа юрмай, Гагарин кўчасига бурди машинани.\nКўчада зоғ кўринмайди. Машинаям.\nЎшда нима бўлганини билмаган одам бу шаҳарга қўққисдан шу дақиқаларда келиб қолса, бу ерда ўлат тарқаган экану ҳамма ўлиб битибди-да, деб ўйлаган бўларди.\nСойгузарга етай деганда кўчанинг ўртасида 4 аскар кўринди. Ҳар бирининг қўлида бир қулочли автомат.\nЖим-жит кўчада уларнинг кирза этиклари асфалтга гурсиллаб тушаётганини аниқ эшитдим (ёки эшитгандай бўлдим?)\nМана Сойгузар. Етиб келдик. Лекин Жанишни уйига етказиб қўйиш керак эди. "Юго-восток"ка. (Бу микрорайонда совет даврида асосан ўрислар яшаган, кейинги йилларда улар кўчиб кетиб, титул миллат вакиллари кўпчилик бўлиб қолган).\nСойгузардан яхши югурсангиз, "Юго-восток"марказига\n5 минутда етасиз.\nКомендант соати бошланишига яна 15 минут бор. Кетдик. Ипак комбинати атроф-ҳудуди тугаб, "Юго-восток" бошланадиган жойда - блокпост. Беш-олтита машина ҳам кўринди.\nТўхтатишмади. Кетавердик. Жаниш машинадан Қирғиз-Ўзбек университети биноси олдида тушди (шу кунда бу ўқув юрти номи ўзгартирилган).\nБлокпостдан ўтишимиз биланоқ атроф гавжумлаша бошлаган эди. Жаниш тушган жойда ҳаёт қайнаяпти. Яна 10-12 дақиқадан сўнг Комендант соати бошланади, десангиз, биров ўлса ишонадиган эмас.\nНима бўларкин Комендант соати бошланганидан кейин, деб ўйладим. Билгим келди. Қолгим келди.\nЁ менинг ўрнимда Сиз қолган бўлармидингиз?\nҚайтдик. Яна блокпостдан ўтиш керак.\nМашинада Жаниш йўқ.\nБрус менга қаради. Мен Жеймига қарадим. Жейми Брусга қаради.\nЙўқ. Тўхтатишмади. Сойгузарга эсон-омон қайтволдик.\nКейин роса ўйладим.\nТуриб ўйладим. Ўтириб ўйладим. Ётиб ўйладим.\nЎшдан нари Жалолободга етгунча блокпост йўқ экан, демак хавф йўқ экан-да? Демак, халқнинг ёки унинг орасидаги баъзи гуруҳларнинг стихияли кўтарилиб кетиш хавфи йўқ экан-да?\nДемак, конфликт назоратда экан-да?\nКонфликт назоратда бўлса, у Назорат Қилинаётган (Бошқарилаётган) Конфликт, дейиладими?\nБошқарилаётган Конфликтни кимдир бошқарадими?\nДемак, Ўш воқеаси Ким(лар)дир Бошқараётган Конфликтми?!\nМенинг бу хулосам нотўғри бўлиши мумкин.\nУнда "запас" хулосам ҳам бор. Титул миллат вакиллари Комендант соатидаям бемалол юрган, ўзбеклар эса ташқарига бурниниям чиқара олмаётган экан, демак, барча хавф ўзбеклардан!\nШунинг учун ҳам Гагарин кўчасида аскарлар ширин уйқудан қолиб, бир қулочли зил-замбил автомат милтиқларни туни билан кўтариб юришга мажбур.\nКирза этикларини янаям қаттиқроқ, янаям гурсиллатиброқ урсинлар асфалтга!\nТоки ўзбеклар уйқусида ҳам эшитиб ётсин!\nАкс ҳолда, улар яна ўз уйларига ўт қўйворади.\nЎқиганингиз, билганингиз воқеаларга бир деталь бўлиб хизмат қилмаса, аслида принципиал бир янгилик очмади Сиз муштарий учун.\nУни, балки, "Ўш дафтари" – сафарномам тўлиқланиб қолсин учун ҳам ёзгандирман.\nЛекин кеча бир гапни эшитмаганимда, вақти ўтди деб, уни ёзмаган бўлардим.\nБутун Ўш танийдиган журналист ва драматург, қатор китоблар муаллифи, ўзбекча вилоят газетасининг кўп йиллик муҳаррири, Қирғизистонда хизмат кўрсатган маданият арбоби А.А.нинг Россияга кетиб қолганини кеча эшитдим.\nЎшда бўлган кунларим машинада ўтиб кетаётиб А.А.ни узоқдан кўрган, машинани бурдириб қайтиб келиб, тополмай қолган эдим.\nСуриштирдим. Уйига бормоқчи бўлдим. Барибир тополмайсиз, дейишди. Уйини босқинчилар эгаллаб олган, дейишди. Чой қошиғиям қолмаган уйида. Омади бор экан, янаям уйига ўт қўйиб юборишмади, дейишди.\nЛекин ўзини ўз кўзим билан кўрганим учун ҳай, дедим, кўпга келган тўй, дедим. Кўрганимда эгнидаги кўйлак, бошидаги шляпа доимгидай оппоқ эди. Оқлик кўнглимни тинчитди.\nОзиб кетганини стрессдан кўрдим.\nДил яралари битиб кетади, деб умид қилдим.\nАхир ҳокимиятга яқин одам, кўчада қўйишмас, дедим.\nЙўқ, бўлмабди. Кетибди. Саратовдами, Самарадами, Оренбургдами экан шу кунда.\nЁши 70 га яқинлашиб қолди А.А.нинг.\nИюн фожеаси арафасида Ўш шаҳри мэри М.М. А.А.ни миллатлараро муносабатлар бўйича ўзига маслаҳатчи қилиб тайинлаган эди.


Отабек Умаров ММА ва триатлон федерациялари раҳбарлигидан кетмоқда / Olamsport.com\n08:47Дэвис Кубоги. Бугун Норвегия - Ўзбекистон баҳси бошланади (Қуръа натижаси)\t0 08:26ЕЛ. "Лестер" ва "Наполи" жанговар дуранг ўйнади. Ўзил "Фенербахче" таркибида гол урди ва бошқа натижалар\t0 08:05Феттель ва Стролл 2022 йилги мавсумда "Астон Мартин"да қолишади\t0 07:44Россиялик "Халк"нинг навбатдаги жанги ва рақиби маълум\t0 07:23Волейбол. Осиё чемпионати доирасидаги Ўзбекистон - Ҳиндистон ўйини бўлиб ўтди\t0 07:02ВИДЕО Конференциялар лигаси. "Рома" - ЦСКА 5:1, Шомуродовдан 2 та ассист!\t0 21:32Морено ва Фигередо UFC 269 турнирида учинчи жангини ўтказишади\t0 18:27ЎФА ташкилот раҳбариятига сайланиши мумкин бўлган номзодлар рўйхатини эълон қилди\t0 18:02Жейк Пол Тайрон Вудли билан реванш жангини бекор қилди\t0 17:39Эвандер Холифилд бир ойга жанглардан четлатилди\t0 17:33Тошкент шаҳри каратэ бўйича Ўзбекистон кубогига мезбонлик қилмоқда\t0 17:16Тайсон Фьюри яна нечта жанг ўтказишини айтди\t0 16:53Карикатура: "Бавария" "Барса" дарвозасига 3та гол урди\t0 16:26Рафаэль Надаль: "Мен совринларим билан ёдда қолишни хоҳламайман. Мақсадим бошқа"\t0 16:01Райан Гарcия: «Мен Жервонта Дэвисни мағлуб этардим, лекин у кучли рақиблар билан жанг қилишни хоҳламайди»\t1\n14 авг 15:08\nОтабек Умаров ММА ва триатлон федерациялари раҳбарлигидан кетмоқда\nТеглар : Отабек Умаров\nПандемия шароитида кўплаб оммавий тадбирлар қатори айрим спорт турлари ўтказилмасдан келмоқда.\nKun.uz мухбири 2019 йилнинг 7 мартидан Ўзбекистон Триатлон федерацияси раиси, 8 ноябридан ММА ассоциацияси президенти сифатида фаолият кўрсатиб келаётган Отабек Умаров билан суҳбатлашди.\n— Отабек Муҳаммадалиевич, коронавирус пандемияси даврида аксарият спорт мусобақалари «таътил»га чиқди. Сиз раҳбарлик қилаётган Триатлон федерацияси ва ММА ассоциацияси ҳам мустасно эмас. Бизга бирор янгилик айта оласизми?\n— Мен Ўзбекистонда кўп ҳам машҳур бўлмаган спорт турлари нафақат муносиб тарзда оммалаша бошлагани, ёшлар ўртасида маълум бир нуфузга эга бўлгани билан жуда фахрланаман.\nҲамфикр жамоа билан жуда кўп ишлар қилдик, ҳали қилинадиган ишлар ҳам талайгина. Уларга эришиш учун бу ташкилотларда ишланган режалар ҳам, зарур ресурслар ҳам мавжуд.\nФурсатдан фойдаланиб, бугун жуда кўп ўйланиб чиқарган қарорим ҳақида айтишга жазм қилмоқдаман. Бу қарорга келишим осон бўлгани йўқ — Триатлон федерацияси ва Аралаш жанг санъати ассоциацияси раҳбарлигида ўтказган вақтим мобайнида мамлакатимизнинг чинакам фахрлари ҳисобланадиган иқтидорли ва истиқболли спортчиларга жуда боғланиб қолган эдим.\nҲаёт доимо олдимизга янгидан янги чақириқлар қўяди: жорий йил эса чақириқлар тасаввур этиб бўлмас даражада ҳам бўлиши мумкинлигини кўрсатмоқда. Мамлакатимиз, бутун халқимиз бутун дунёни боши берк кўчага қамаб қўйган таҳдид билан тўқнаш келди.\nЎз-ўзидан, айни пайтда рўбарў бўлиб турган қийинчиликларни енгиш учун ҳар биримиздан бор куч-ғайратимизни сарф этиш талаб этилади. Пайдо бўлган вазиятда давлат хизматини олиб бориш, жамоатчилик хавфсизлигини таъминлаш билан боғлиқ вазифалар принципиал янги характер касб этиши ва мисли кўрилмаган масъулият даражаси талаб қилишини яхши тушуниб турибман. Бу менда спорт ташкилотларида эгаллаб турган лавозимини тарк этишдан ўзга танлов қолдирмаяпти.\n— Яъни, сиз Триатлон федерацияси ва ММА ассоциацияси раҳбарлигини тарк этмоқчисиз? Сабаби нимада?\n— Сабаби оддий: Триатлон федерацияси ҳам, ММА ассоциацияси ҳам вақт ва эътибор талаб қилади, янги шароитларда эса мен буни кафолатлай олмайман.\n— Шахсан ўзингизнинг эътиборингизсиз энди оммалашаётган ва тетапоя бўлаётган бу спорт турларига қизиқиш камайиб кетмайдими?\n— Йўқ, менинг ўрнимга келадиган инсонлар Ўзбекистонда триатлон ва ММА позицияларини мустаҳкамлаш, соғлом ҳаёт тарзи ва муваффақиятга йўналган спорт тарғиботи томон ҳаракатни давом эттиришади деб ният қилиб қоламан.\nҲурматли делегатлар мен учун қадрли бўлган ташкилотларни бошқариш учун тайинлашга кимни лойиқ деб топишмасин, улар менинг қўллаб-қувватлашимга ишонишлари мумкин, чунки мен миллий спортнинг қизғин мухлиси ва элчиси бўлиб қолавераман.\n— Федерация раислиги ва ассоциация президентлигига номзодлар борми?\n— Жамоа номзодлар танлаган, албатта. Кимларнинг номзодлари кўриб чиқилаётганини делегатларимиз уларни овоз бериш йўли билан тайинлаб, расман эълон қилингунча сир сақлаймиз.\nФурсатдан фойдаланиб, мен ўзим билан елкама-елка туриб меҳнат қилган, менга ёрдам берган ва илҳомлантирган инсонларга, шунингдек, бўшашмасдан ишлашимга таъминлаганларга эса ташаккур билдирмоқчиман. Сизларнинг ҳар бирларингиз менга кўп нарсаларни ўргатдингиз, кўп нарсада айнан сизлар туфайли бу даврни ҳаётимнинг осон бўлмаган, бироқ жуда қизиқарли босқичи сифатида эслайман. Сизларга раҳмат!\nМанба : kun.uz\nОАВ: АIBА 2024 йилги Париждаги ўйинларда Олимпия мақомини қайтариб ололмайди 0\nХабиб Нурмагомедов: «Умар келганда, Петр Ян йўқ бўлади» 0\nБоксчимиз Отабек Холматовнинг профессионал рингдаги дебют жанги бир раундгина давом этди + ФОТО 1


Жаҳон 20:15 / 19.04.2022 9734\nDentalSlim Diet Control – стоматолог томонидан юқори ва пастки тишларга ўрнатиладиган ички оғиз қурилмаси бўлиб, тишларни қулфлайди. Қулф эса махсус магнитдан тайёрланган. Бу қурилма ўрнатилгач, оғизни 2 миллиметр очиб суюқлик истеъмол қилиш мумкин, бироқ гапириш ва нафас олишга халақит бермайди.\nТадқиқотда қатнашган иштирокчилар 2 ҳафтада 6,36 кг вазн йўқотишган. Отаго университети соғлиқни сақлаш фанлари бўйича етакчи тадқиқотчи Пол Брутоннинг қайд этишича, қурилма ортиқча вазн билан курашаётган кишилар учун хавфсиз. Уни стоматолог ўрнатади, фойдаланувчиларнинг ўзи ечиб қўйиши мумкин. Битта қулф иккинчи марта ҳам ишлатилиши мумкин.\nПол Брутонга кўра, одамлар вазн ташлашда, асосан, қоидаларга риоя қилишга қийналади. Янги қурилма эса уларнинг янги одатларга, паст калорияли парҳезга ўрганишларига ёрдам беради. Шунингдек, бу аппарат тежамкор, жарроҳлик амалиёти билан озиш ўрнига жозибали муқобил бўла олади, салбий оқибатлари йўқ деб ҳисобланмоқда.\nАппаратдан 2-3 ҳафта фойдаланган одам узоқ муддатли самарали оза олишига ишонади ва кейин уни ечиб қўйиб ҳам парҳез асосида озишни давом эттираверса бўлади.\nТадқиқотларга кўра, дунё аҳолисининг 1,9 млрди ортиқча вазндан азият чекади. 650 млн одам ҳаддан ортиқ семириб кетган. Ҳар йили 2,8 млн ўлим ортиқча вазн сабаб содир бўлади. Агар вазият шундай давом этса, 2030 йилга келиб дунё аҳолисининг 57 фоизи ортиқча вазнга дучор бўлиши мумкин.\n23:35 / 04.07.2022 2385\n23:27 / 04.07.2022 1192


Стикерсиз шахсий автомобилларга фақат эрталаб ва кечқурун ҳаракатланишга рухсат берилди. Жамоат транспорти тўхтатилмоқда Ўзбекистон янгиликлари\nСтикерсиз шахсий автомобилларга фақат эрталаб ва кечқурун ҳаракатланишга рухсат берилди. Жамоат транспорти тўхтатилмоқда\n9 July 2020, 11:45\nЎзбекистон, Тошкент – Batafsil.uz ЯА.Республика махсус комиссияси 10 июлдан бошлаб карантин чораларининг қатъийлаштирилиш муносабати билан шахсий автотранспорт воситаларининг ҳаракатланишига оид қарорини эълон қилди. Бу ҳақида мухбиримиз маълум қилмоқда.\nАвтотранспорт воситаларида махсус рухсатномасиз (стикерсиз) ҳаракатланишга фақатгина куннинг муайян вақтида (07.00 дан – 10.00 гача, 17.00 дан – 20.00 гача) иш жойига бориб-келиши, дори воситалари, озиқ-овқат ва биринчи галдаги маҳсулотларни харид қилиш учун ҳаракатланишига рухсат берилди. Қоидабузарликка йўл қўйган шахсларнинг автомашиналари жарима майдончаларига олиб кетилади.\nБу борада илгари берилган махсус рухсатнома (стикер)лар карантин чекловлари амал қилиш даврида қўлланилади.\n10 июльдан 1 августгача жамоат транспорти фаолияти тўхтатилади.\nҲудудларга автотранспорт воситаларининг кириши ва чиқиши (вилоятлараро қатнов) тўхтатилади. Тошкент шаҳридан Тошкент вилоятига ҳамда Тошкент вилоятидан Тошкент шаҳрига кириб-чиқиш бундан мустасно.


Қибрай туман ҳокимлиги “Геофизика” қўрғонидаги уйларнинг бузилиш сабабини тушунтирди - Anhor\nAnhor Все посты Қибрай туман ҳокимлиги “Геофизика” қўрғонидаги уйларнинг бузилиш сабабини тушунтирди\nҚибрай туман ҳокимлиги “Геофизика” қўрғонидаги уйларнинг бузилиш сабабини тушунтирди\n07 Sentabr 2020\nБиз бир йил олдин «Геофизика» қўрғонидаги уй бузилишлари ҳақида ёзгандик. Бир ўтибди ҳамки, вазиятга ҳамон ойдинлик киритилгани йўқ. Қўрғон аҳолисига уйлар ўрнида велосипед йўлакчаларига эга яшил зона пайдо бўлишини айтишмоқда, бироқ фуқаролар бу ерда коттежлар қурилади деган фикрда.\nҚибрай туман ҳокимлигида таҳририят сўрови бўйича вазиятга изоҳ беришди. Жавоб хатида уйларни бузиш Ўзбекистон президентининг 2018 йил 3 январдаги 3456-сонли “Тошкент-Шарқий” аэродроми базасида фуқаролик авиацияси замонавий аэропорт қурилиши” лойиҳасини амалга оширишни тезлаштириш бўйича қўшимча чора-тадбирлар тўғрисида”ги қарори ва Вазирлар Маҳкамасининг 2018 йил 20 ноябрдаги 01-05/1-116-сонли “Тошкент ва Тошкент вилояти ҳудуди орқали ўтадиган автомобиль йўлларини тартибга келтириш тўғрисида”ги баённомаси асосида Қибрай туман ҳокимининг 2019 йил 15 мартдаги 519-сонли қарорига мувофиқ амалга оширилаётгани ҳақида хабар берилади.\nИдорада қайд этишларича, бузилган уйлар ўрнига “Қибрай ва Юқоричирчиқ ҳудуди орқали ўтадиган автомобиль йўлини кенгайтириш” “шу жумладан, Дўрмон-Байтқўрғон қишлоғи орқали янги йўналишда махсус автомобиль йўлини қуриш” режалаштирилмоқда.\nҚўрғон аҳолиси ўз уйларига лавҳалар осиб қўйган.\nҚўрғон аҳолисининг сўзларига кўра, туман ҳокимлиги ходимлари ўзини таништирмасдан ва ҳужжатларни кўрсатмасдан уйма-уй юрмоқда. Ҳокимликда айтишларича, бузиш ишлари масалаларини ўрганиш “белгиланган тартибда” ўзлари билан шахсни тасдиқловчи гувоҳномага эга туман “Ер ресурслари ва давлат кадастри” бўлими ходимлари томонидан олиб борилмоқда. Ҳокимликдагилар бузиш масалаларини ўрганиш ишлари Вазирлар Маҳкамасининг 2019 йил 16 ноябрдаги 911-сонли қарори доирасида амалга оширилаётганини таъкидлашмоқда.\nТошкент вилоят ҳокимлиги таҳририят сўровига жавоб бермади.\nОТБ темир йўлларни яхшилашга 150 млн доллар ажратади\nСамара областидаги палаткали лагерда яна 3 мингдан ортиқ ўзбекистонлик муҳожир тўпланди


Qalampir.uz - Райҳон, Шаҳзода, Манзура: “Эътироф”га ким лойиқ?\nРайҳон, Шаҳзода, Манзура: “Эътироф”га ким лойиқ?\n13:06, 14.02.2017 Шоу-бизнес\nБизгача етиб келган маълумотларга қараганда, “Йилнинг энг фаол аёл хонандаси” номинацияси учлигига Ўзбекистонда хизмат кўрсатган артист Райҳон Ғаниева ҳамда хонандалар Шаҳзода ва Манзура Йўлдошева киритилган.\nАввалроқ, 14 февраль куни “Истиқлол” санъат саройида “Эътироф” миллий мукофоти тақдимот маросими ўтказилиб, маданият, санъат ва спорт соҳаларида ўтган йили энг фаол ижод қилганлар тақдирланиши ҳақида хабар берган эдик.\nМукофот ўтган йиллардаги анъанага содиқ қолган ҳолда танланганларга эмас, аксинча, халқ овоз берганларга берилишига умид боғлаган эдик. Бироқ мукофотга овоз йиғиш, халқнинг фикрини ўрганишга бу йил ҳам панжа ортидан қаралди.\nБизгача етиб келган маълумотларга қараганда, “Йилнинг энг фаол аёл хонандаси” номинацияси учлигига Ўзбекистонда хизмат кўрсатган артист Райҳон Ғаниева ҳамда хонандалар Шаҳзода ва Манзура Йўлдошева киритилган. Қизиқ, омад кимга кулиб боқаркин?\nТашкилотчилар мукофотларни қайси мезонларга кўра топшириши, баҳолаш қайси тизимда олиб борилиши, кимлар мукофотга лойиқлиги ва ва номинацияларга кимлар киритилгани ҳамон мавҳум.\nБугун, 14 февраль куни соат 18:00 да “Истиқлол” санъат саройида “Эътироф” миллий мукофоти тақдимот маросими старт олади. Маросимни онлайн тарзда сайтимиз орқали кузатишингиз мумкин.\nТеглар:Райҳон Ғаниева Шаҳзода Манзура Йўлдошева Эътироф\nБоши билан мих қоқадиган одамни кўрганмисиз? (Видео)\n14:52, 08.12.2018 6 675\n19:01, 22.10.2018 6 186\nЭътироф соврини учун ШАХЗОДА, МАНЗУРА,РАЙХОН,ЛОЛА хеч бири муносиб эмас булар санъатда машенниклар!!!!!!!!!!!!Жонли ижроси НОЛЬ (ОООООООООО) узим эшитиб гувохи булганман .


Рамазоннинг охирги ўн кунлигига тайёрмисиз?\nЯқиндагина рамазонни бошлаган эдик. Мана дарров йигирма кунни ҳам тамомладик. Энди бу ёғи охирги ўн кунлик. Янада огоҳ, янада савобли ишларга, ибодат қилишга қулай фурсат. Чунки рамазон ойи тугаб бормоқда. Қолаверса олдимизда ажри янада улуғ бўлган кунлар турибди. Охирги ўн кунликда минг ойга тенг бўлган қадр кечаси бор. Пайғамбаримиз Муҳаммад соллаллоҳу алайҳи васаллам ҳам бу кунларни ғанимат билар эдилар. Оиша розияллоҳу анҳодан ривоят қилинади. “Набий соллаллоҳу алайҳи васаллам қачон (охирги) ўн кунлик кирса, белни маҳкам боғлаб, кечани тирилтирар ва аҳлларини уйғотар эдилар”. (Бешовлари ривоят қилишган).\nИмом Термизий ривоят қилган ҳадисда эса: “Набий алайҳиссалом охирги ўн кунликда ундан бошқа кунларда қилмаган жидду-жаҳдни қилар эдилар”, дейилган. Бундан кўриниб турибдики бизлар шавқу-завқни яна ҳам ошириб, кўпроқ савобга эга болишимизга қулай фурсат. Зеро, Оиша розияллоҳу анҳо онамиздан ривоят қилинган бошқа бир ҳадисда: “Набий алайҳиссалом Қадр кечасини Рамазоннинг охирги ўн кунлигидан изланглар”, деб айтардилар (Икки шайх ва Термизий ривояти). Уламолар: “Набий алайҳиссаломнинг бундай дейишларига сабаб, инсонларни кўпроқ савобли, хайрли амалларни қилиб олишига тарғибдир”, дейдилар.\nМана шундай кунлар олдимизда. Рамазон фазилатини ҳам, қадр кечасини ҳам топишдек бахт остонамизда эшик қоқиб турибди. Айниқса, ҳозирги карантин даврида оила-аъзоларимиз билан бирга бу кеча-кундузларни ҳадисдагидек ўтказишга яхши имконият. Биз буни бажара оламизми? Албатта бажара оламиз. Кундузини рўза, кечасини яна ибодатда ўтказиш бизнинг қўлимиздан келади. Чунки, биз йигирма кундан бери танамизни бунга ўргатдик, тажриба ҳосил қилдик. Шундай экан энди алсо бўшашмайлик! Зеро, минг ойлик мукофот кимга керак эмас?!!\n“ҲИДОЯ" ўрта махсус ислом билим юрти\nДругие материалы в этой категории: « Минг ойдан ҳам яхшироқ кеча!\tОйлар султони – Рамазон (Танловга) »


Бен Ладеннинг васияти эълон қилинди\n13:04 / 02.03.2016\n“Ал-Қоида” террористик тармоғи раҳбари бўлган марҳум Усама бен Ладен ўзининг кўп миллионли давлатининг каттагина қисмини радикал исломчилар қадриятларини тан олмаганганларга қарши бутунжаҳон урушини молиялаштиришга сарфлашни васият қилган.\nШу мазмундаги маълумотлар мавжуд бўлган “биринчи рақамли террорист”нинг шахсий ҳужжат ва мактубларидан фойдаланиш ҳуқуқини Reuters информацион агентлиги сотиб олган, деб хабар беради ТАСС.\nБу далиллар 2011 йил Покистонда Америка махсус хизматининг бен Ладенни яксон қилиш операциясида қўлга киритилган эди.\n113 ҳужжатдан иборат ушбу архивда Америка махфий хизмати томонидан васият сифатида белгиланган мактуб ҳам бўлган. Reuters баёнотига кўра, террорист 29 миллион доллар атрофида баҳоланган давлатининг аксар қисмини “муқаддас уруш” олиб бориш учун яқин қариндошларига васият қилган.\n“Мен умид қиламанки, менинг акаларим ва опаларим, шунингдек, холаларим менинг иродамни бажарадилар ва мен Суданда қолдирган пулларнинг ҳаммасини Оллоҳ йўлидаги жиҳодга сарфлайдилар”, - хатдан парча келтиради агентлик. Мактубда марҳумнинг онаси, ўғли, қизи, тоғаси ва бошқа қариндошлари ўртасида бўлинадиган Саудия риали ва олтин қийматида аниқ пул ўлчовлари келтирилади.


Рауф Парфи ёди: Вафо Файзуллоҳ.“Сен кулиб тур, юлдузим…” | behzodfazliddin.uz\nЭрта кун хотирланишини ҳамма ҳам бир қур орзу қилар, хаёлига келтирар… Лекин мутлақ ҳақиқатга иқрор бўлишдан бошқа иложимиз йўқ: “Ундан ўзга ҳар бир нарса ҳалок бўлгувчидир”. (Қасос сураси, 88 ояти). Ҳалок бўлган эса унутилишга маҳкум. Фақат ибрат, сабоқ заруриятидан кимларнингдир ҳаёти, жиллақурса номи гоҳ-гоҳ хотир уммонида тилга қалқиб чиқади. Тонгги эпкин янглиғ кўнгиллар ғуборини тўкиб эсади. Фавқулодда ва бетакрор Шоир ва Шахс Абдурауф Парфи Ўзтурк шу мезонга арзигулик яшади.\n1. Унинг номини илк марта мен ўн олти ёшимда, биринчи учрашган тирик шоирим Одил Ҳотамнинг оғзидан Карманада эшитганман. Одил ака меҳр билан шоир шеърлари ҳақида сўзлар, қайта-қайта ўқир экан, аввалига ҳайрон қолганман. Фикр-ҳиснинг қандайдир бошқачароқ шеърий олами дарчасидан мўралар эканман, сўз қурилиши, кутилмаган фикр тошқини, менга мавҳум, номаълум ҳисларнинг имо-ишораси аввалига ақлимни карахт қилиб қўйди. Миям қабул қилишга қийналарди. Рости, идрок юзасидан улар мен тез илғайдиган ва мутлақ тўғри деб қабул қилган тасаввур ва реалликдан жуда олисда эди. Шу боисдан ҳам бу ғаройиб шеърлари биринчи иштиёқимни уйғотган фазилати сирлилиги бўлган.\n2. Орадан икки йил ўтди. Ўқишдан қайта-қайта йиқилишимга қарамасдан Тошкентга интилавердим. Энди англашимча, бунинг бир сабаби шу янги ва ҳур шеърият нафаси, устоз Одил Ҳотамнинг пойтахт адабий муҳитини Сусамбил диёрини таърифлагандай ҳикоя қилиши эди. Унинг дарвешдил қаҳрамонларига беихтиёр ҳавасингиз келарди. Назаримда, гўё Тошкентга бориб, ўша адабий муҳит ҳавосидан симириб, 60-70-йилларда шеъриятга кирган Рауф Парфидай шоирларнинг этагини тутган ёш ижодкор борки, бирдан ШОИРга эврилар, ҳозиргисидан тамоман бошқача ёза оладигандай…\n“Уюшмадаги шундай мушоиралардан бири гапбозликка айланиб кетди, – дея ҳикоя қилишга тушарди тўгарагимиз раҳбари, – давра инжишга тушди. Кутилмаганда даврани бошқариб бораётган домла Мирмуҳсиннинг қўлига бир хатчани тутқазишиб, овоз чиқариб ўқишни талаб қилишди. Даврабоши кўзлари ёниб турган издиҳомнинг талабини тушуниб-тушунмай ноилож ҳижжалади. “Кетсам майлими, оғои Мир?!” “Гурр” кулги кўтарилди. Даврабоши тўхташи билан эса Рауф ака ўрнидан туриб, зални тарк этди. Биз унинг журъатидан, яна даврабошига ажиб бир тарзда мурожаатидан завқланиб қолавердик”.\nОдил ака ҳикояларидан, айниқса, бири ҳеч хотирамдан кетмасди. Талабаларнинг қишки таътил кунлари ётоқхонанинг улар турадиган хонасида бир ҳафта шоир меҳмон бўлади. Рауф ака жуда кам гапирар, тамаддида ҳам қотган нон билан кифояланар, асосан шеър билан, китоб билан машғул, самимияти, адабиётдан чуқур билими, кучли иродаси, ҳақиқатга ўчлиги, Ватанни севиши, енгил-елпи ҳавасларга эса жуда бефарқлиги билан ёшларга кўп нарсани англатади.\n3. Шоирнинг қўлимга тушган илк китоби, “Лирика” туркумида чиққан “Қайтиш” шеърлар тўплами эди. Китоб 1978 йилда нашр этилган. Хотирамда эса 1981 йилда чиққан-у, мени Тошкентда қарши олган биринчи китоб эди. Негаки, таъсири бўлакча бўлган. “Қайтиш”даги “Кундуз ўйга чўмар, тун яқин…”, “Ойдинлик”, “Усмон Носир”, “Боғчасарой фонтани”, айниқса, “Абдуллажон марсияси”. Шу шеърни ўқийверсам ичимдан бир армон тошиб келаверар, бутун борлиқ менга жўр бўлар эди:\nҚушлар, қушлар, қатор-қатор,\nҚушлар уйга қайтингиз.\nАбдуллажон қайтмас зинҳор,\nЎйнар бўрон, ўйнар бўрон,\nЎйнар менинг бошимда,\nЭнди йўқдир Абдуллажон\nЙигирма беш ёшинда.\nКитоб охирида жойлаштирилган рассом Шуҳрат Абдурашидов хотирасига бағишланган учликлар ҳам кутилмаган фикри билан дунё мураккабликлари борасида яна ва яна ўйлашга, ҳаётга бошқачароқ назар ташлашга йўл солган эди. Улардаги фош этиш кимнидир изза қилишга эмас, одамийликка даъвати билан меҳримни қозонган. “Қайтиш”ни мендан кимдир олганича қайтармади… Кейин бирон-бир китобига кирмаган мана бу учлик эса ҳамон мени даҳшатга солади:\nДўстингга хиёнат қилганмидинг? Билмадим?\nХотинингга хиёнат қилганмидинг? Билмадим?\nҲаммасини қилишга қодир тириклар!\nФикрнинг шафқатсиз ва залворлилигини. Бу учликларнинг янгилиги ва японларнинг хакку шеър шаклига яқинлиги ҳақида кейинроқ бош қотирганман. Очиғи, ҳеч бир шоир таъсирлардан холи бўлмайди. Фақат шахс сифатида бутун, ўзлигига содиқ ва изланишдан толмаган шоиргина Худо инъом этган истеъдодини тўла ва яхлит намоён қила олади. Рауф Парфи бошиданоқ янгиликка жуда ўч, ўзига жуда талабчан бўлгани яққол кўзга ташланади. Аммо у мумтоз ва гўзал шеъриятимиз борлигини, ҳар қанақа янгилик унинг яхши анъаналаридан узилмай, унга муносиб бўлиб, дунё шеъриятини ўрганиш ва у билан беллашишдан туғилишини ҳеч қачон унутмаган. Шунинг учун ҳам унинг энг яхши шеърлари ХХ аср ўзбек шеъриятининг янги ва муваффақиятли намуналаридан. Шу билан бирга айрим шеърлари қайси бир жиҳатлари ила дунё шеъриятини ўрганишга даъватлар ҳамдир. “Рондел”, “Исикава Такубоку хотирасига”, “Верлен”… Аммо яна қайтаргим келади: улар жуда ҳам ўзбекча. Айнан шунинг учун ҳам “Тавфиқ Фикрат китобига ёзув” шеъри қишлоғимга бориб қолиб, тун сокинлигида яйдоқ далаларни кезсам, беихтиёр тилимга келади:\n4. Адашмасам, 1982 йилнинг кузи эди. Биз талабалар Сирдарё вилоятининг Оқолтин туманида пахта терар эдик. Пахтадан қайтсак, барагимизда овоза: пойтахтдан шоирлар келибди, ҳали замон учрашув бўлар экан…\nГўзал, унутилмас мушоира бўлди. Мен шу ерда биринчи марта шоир Рауф Парфини яқиндан кўриб, ундан шеър эшитдим. Давра қайнаб турганида ўрисзабон талабалардан бири (рус гуруҳи талабалари ҳам бор эди) шоирларимиздан таржима қилинган шеърларидан ҳам ўқиб беришларини илтимос қилди. Шоирлардан бири ўрисчага таржима қилинган шеърларидан ўқиб, даврани қизитди. Навбат Рауф Парфига келганда унинг жавобидан талабалар ҳайратда қолдик, ўқитувчиларимиз эса қўрқиб кетди:\n– Менинг битта тилим бор!\nУ бу гапни нега айтди, айтганда нега бунчалик кескир қилиб айтди? Шоир, албатта, рус тилини ёмон кўрганидан ёки рус адабиётини менсимаганидан бундай демаган. Зеро, унинг “Она тилим” деган гўзал шеъри рус символист шоири Валирей Брюсовнинг “Мен меҳмонман, сен эса мезбон, даргоҳингда эй она тилим” сатри билан бошланар, русларнинг яхши шоирларига бағишланган шеърлари ҳам йўқ эмас, ўзининг ижоди ҳам русийзабонлар томонидан эътироф этилганки, янги рус шеъриятининг ёрқин вакилларидан Виктор Соснора Рауф Парфи шеърларини русчага таржима қилган эди. Рауф Парфининг кескир фикри бошқа тилларнинг эркин равнақига салбий таъсир этаётган совет тузумининг руслаштириш сиёсатига, унинг бир ёқлама мафкурасига қаратилган эди. Қолаверса, шоир учун она тили жуда муҳим, у иккита бўлиши мумкин эмаслиги аччиқ бўлса ҳам айни ҳақиқат. Унинг нияти бу ҳақиқатни замон ҳар қанча қалтис бўлмасин, ёшларга англатиш бўлган.\n5. 1994 йили бошидан Ёзувчилар уюшмаси ихтиёридаги Жавоҳарлаъал Неру кўчаси 1-уйдан “Ёшлик” журналига ҳам жой тегди. Бу ердаги Адабиётни тарғиб этиш марказида Рауф Парфи ҳам ишлар эди. Шоирни шу ерда яқиндан танидим. Рауф ака ишхонага кам келар, кўриниши билан суҳбатини олишга уринардим. Шундай кунларнинг бирида юрак ютиб, Рауф акадан Уюшмага кириш учун тавсиянома сўрадим. Бироқ ёзганларимда катта шоирнинг мезонига илинадиган бирон нарса чиқмаса-чи, деб юрагим пўкилларди. Унинг самимий гапларидан шубҳаларим тумандай тарқаб кетди. Қолаверса, шоир шахси учун жуда муҳим бир нарсани кўрдим. Рауф ака қанча талабчан ва янгиликка ўч бўлса, тинимсиз изланишни севса, шундан қолишмаган даражада жуда бағрикенг ва самимий, айниқса, Ватан қисмати йўлида жонкуяр, ҳақпарастларни ўзининг энг яқин биродаридай кўрар, ўзига дуч келган ҳар бир кишини, аввало, одам деб эҳтиром қиларди. Шунинг учун унинг атрофида юрган ҳар хил даражадаги истеъдодларни ранжитмас, самимияти, беозорлиги билан ёнидагиларни инсонга ва ижодга катта миқёслардан туриб ёндашишга ундарди. Айниқса, ёш қаламкашларга эътиборли эди. Унинг соф ва шижоатга тўла ҳақ сўзга ташна ёшларга ҳаваси келиши муносабатидан билиниб турар эди.\n6. Шу орада “Шарқ юлдузи”да бир туркум шеърларим чиқиб қолди. Бир куни Уюшма эшигида у кишига дуч келиб қолдим.\n– Достон бўлиб кетибди-ку, – деди Рауф ака бир оғиз. Бу унинг “Армон” шеърим ҳақида баҳоси эди. Мен уни “чўзиб юборибсиз”, маъносида тушундим ва бу самимий луқма ўзимча тасаввур қилиб юрган “муваффақиятларим”ни йўққа чиқарди, бундан ҳам фойдалиси аягани, камчилигимни тилга олмай кўрсатгани эди.\n7. Одамнинг битта ё кўп бўлса, иккита дарди-қувончини айтадигани бўлади. Бундай зот одамни ўзидан ҳам яхши кўради. Борини унга бағишлайди. Бироқ ишини ҳам ўзидан кўра адолатли баҳолаб, суянчи-таянчи, илҳомчиси бўлади. Ўйлашимча, Ҳақдан кейин Шоир Рауф Парфи учун унинг онаси Сакина Исабек қизи шундай ўринда турган. Шунинг учун ҳам у шеърларида волидасига кўп ёрилган.\n1995 йил. Журналимизнинг ғариб аҳволи бизга эркинлик улашган кунлар. Тушдан кейин амал-тақал қилиб ишхонага келдим. Бинонинг ҳамма хоналарида нохуш бир хабар изғирди: “Рауф Парфининг онаси дунёдан ўтибди”. Идора бир автобус топиб, Уюшма ёнидан хоҳловчилар Янгийўл туманига жўнаб кетишга ҳам улгурган эди… Шоир тоғидан ажралганини тасаввур қилишнинг ўзи даҳшат эди. Мен эса шундай Онани сўнгги йўлга кузатишдан ҳам ғафлатда қолганимдан ўкиндим. Вақтида бир оғиз кўнгил сўраб, устознинг дардига ҳамдард бўлишдан ҳам бир умрга бенасиб қолгандай эдим. Ҳақиқатан ҳам, шундай бўлиб чиқди. Бир ойлардан кейинми, биномизнинг қайсидир хонасида уни учратишимга қарамай, кўнгил сўрашга журъатим етмади. Яна онасини эсга солиб, кўнглига озор бермай, юрагидаги ярасини қонатмай, деб ўйладим. Лекин журъатсизлигимни ҳам ҳамон кечиролмайман…\n8. 1999 йилнинг феврали эди. “Жаҳон адабиёти” журналига топширганим – Морис Метерлинкнинг “Сўқирлар” драмаси таржимаси тақдирини билиш мақсадида “Навоий-30”га ўтдим. Унда журнал таҳририяти бинонинг катта кўчага қараган томони тўртинчи қаватида жойлашган эди. Суриштирсам, таржима шеърият бўлимига масъул Рауф Парфининг қўлида, дейишди. Рауф аканинг хонаси очиқ, аммо кимсасиз эди. Беихтиёр устознинг иш столига яқинлашдим. Стол усти саранжом-саришта, бир чеккада икки-уч қўлёзма тартиб билан терилган, ўртада ҳозир кўрилаётгани устида яхшилаб тарошланган қалам кўрсатгич бармоқ каби ниманидир таъкидламоқчидек олдинга узанган ҳолда турар эди. Булар орасида менинг таржимам йўқ эди. Ҳамон эсимда, ёзув столининг чап тарафи энг пастидаги катта ғаладонга беихтиёр қўл юбордим. Гўё у ҳали танишиш вақти келмаганидан қўлёзмамни шу ерга солиб қўйгандай туюлди. Бироқ бошқа, иккита қўлёзма папкасини тўсатдан кўриб қолиб, нима мақсадда бу ерга келганим бутунлай хаёлимдан кўтарилди. Бу семизгина папкалар устига ҳафсала билан ёзилган, ичи ҳам шундай текис тартибланган, нашрга тайёр ҳолдалигидан хурсанд бўлиб кетдим. Тасаввур қилдимки, эрта бир кун ғаладондан олиниши билан бошқа бир муҳаррирга ҳеч бир иш қолдирмасдан босмахонага тушиб кетади. Устидаги ёзувини айтай, дарвоқе. Гўзал ҳуснихатда, яна лотин алифбосида “Rauf Parfi” деб ёзиб қўйилган эди. Шартта ғаладонни ёпдим. Рауф аканинг яна қаерда бўлишини қўшни хонадагилардан сўрадим. Пастдаги ошхонада бўлса керак, дейишди.\nОшхона ҳам дегулик эмас, бир зумга тамадди қилинадиган жойда излаган одамимга кўзим тушди. Рауф ака бир алфозда, соқоллари ўсиб кетган, ёнида ўтирганлар эса ундан минг фарсаҳ маънан узоқдаги кишилар, уларнинг гап-сўзига сомеъдай ғариб ўтириши дунёнинг ишларидан хабарсиз киши учун жуда ҳам ачинарли манзара эди. Шу орада тамаддихона эгаси келиб, шоирнинг олдига ниманидир “тақ” этиб қўяркан, беўхшов нигоҳидан муносабати кўчадаги ароқхўр дайдиларга муомаладан ҳеч ҳам юқори эмаслигини уқиш мумкин эди. Рауф ака эса бу муомалага ҳеч ҳам эътибор қилмади. Гўё тепасига ҳукмфармодай келган бу одамни у кўрмаётгандай эди…\nБир кунда бир инсон ҳаётида гувоҳ бўлганим, бу икки бир-бирига терс манзара гоҳ эсимга тушиб қолади. Ўйлашимча, санъаткор Рауф Парфи бир оламда эмас, оламларда яшар, ўзи воқиф ўша кабир, азим оламларнинг асл қонун-қоидалари асосидан воқиф ҳаётини ўтказишга интилар, ҳақиқий ҳаёт учун нима муҳим ва ҳамиша кераклигини аниқ билганидан, ижодда жуда тартибли, ўзига ҳаддан талабчан, ўзи қилиши керак ишни ҳеч ҳам бировнинг зиммасига юклашни истамас, шеърлари ҳали узоқ замонлар кишилар қалбига ҳамроҳ бўлишига қаттиқ ишонар, ҳалигина мен бехосдан кўрган икки папка қўлёзма бунинг ёрқин гувоҳи эди. Қаерда, кимнинг қўлида экан ўша қўлёзмалар?\nИккинчи манзара эса, менинг ожизона тасаввуримча, унинг одамларни ва бир марта берилар ҳаётни яхши кўрганидан, кўпгина арзимас нарсаларга этак силкиганидан ва пасткашларнинг азиятига сиртдан ўзини сипо тутишидан бўлса, ажаб эмас. Кейин Рауф Парфидек инсон ўзининг хатолари ва камчиликларига тик қараган, асосан ичдан бутун қолиш ташвишида яшаган…\n9. Рауф ака инсонга кераксиз мадҳу сано айтишдан ҳам, нописанд, қўпол муомала-муносабат қилишдан ҳам қайтарар эди. Буни, айни пайтда, кўпинча беозор киноя билан адо этарди. 1997 йили эди. “Ёзувчи” газетасида марҳум бир шоир хотирасига бағишланган мақолам чиқди. Ўша кунлар Рауф ака билан кўришар эканмиз, йўл-йўлакай шундай деб қолди:\n– Сиз фақат ўтганлар ҳақида ёзасиз-а… У бошқа ҳеч нима демади. Ким ҳақида гапираётганини ҳам билдирмади. Мен тушундимки, истеъдодлар ҳақида ўтганидан кейин ортиқча мақтовдан кўра, тиригида эътироф, чуқур таҳлилли нарсалар ўша ижодкор учун фойдали бўлади. Бу унинг руҳини кўтаради. Янги ва яхши нарсалар ёзишга ундайди.\nКишига нописанд, дағал муносабатда бўлишни ҳам унинг жини суймасди. Бир воқеани ҳам ўзимдан келтираман. Биздан бир-икки кўйлак ортиқ йиртган бир қаламкашни “сен”лагандай исми билан тилга олибман. Ёнимизда Рауф ака турган экан. Ўша заҳоти деди:\n– Сиз унинг бешигини тебратганмисиз?\nЁшлик бодилик ҳам экан-да. Устоз эса ўзбекча тарбия қанақа бўлишини эслатган, унинг шиддат билан айтган гапи, зарбаси кўнгли оғриганидан ҳам эди. Афтидан, Рауф Парфи ҳаммага, аввало, ҳазрати инсон деб қарар, одамга ҳурматсизликни жоҳиллик ва қалбсизлик ҳисоблар, ёшларда буни кўрса, муолажа қилишнинг пайида бўларди.\n10. 2000 йили тайёрлаган қўлёзмамни устозлардан бирининг нигоҳидан ўтказиб олиш, агар маъқул келса, Сўзларини олишни орзуладим. Рауф Парфи номи бу орзу рўйхатининг биринчи ўрнида турар эди. Бунга маънавий ҳаққим борми-йўқлигини билолмай, Рауф акага қўлёзмани тутқаздим.\nОдатдагидай, Рауф ака ҳеч нарса демай қўлёзмани олди. Ярим ойми, бир ойдан кейин яна ортиқча ҳеч нарса демай, ҳарқалай нигоҳида бир хайрихоҳлик билан папкамни қайтариб берди. Бу ерда унинг Сўзини эслаётганим, билдириб қўйиш иштиёқидан эмас, балки маълум бир ёшга етиб, шу масъулиятли ва ўзига ортиқча ишни қаламкашларга ўрнак бўлар даражада адо этганини таъкидлагим келди.\nУнинг қўлёзмага ёндашувида уч ҳикмат кўрдим. Биринчидан, у қўлёзмани бир нашриётнинг муҳаррири каби жойлашуви руҳидан келиб чиқиб ўрганган ва фикр берган; имлосига ҳам қараган ва тузатган эди. Иккинчи бор ўқиганми ё бирваракайигами, менга ноаён, талаби баланд ижодкор ва таъби нозик шеърхон сифатида шеър ва сатрларни кўздан кечирган, бундайроқ сўз ва сатрларнинг тўғрисига сўроқ белгисини қўйган ва ишлашга, тўғрилашга ёки воз кечишга ундаган эди. Ана шу жойда унинг бир тўғрилашини мен ўшанда ортиқча деб билганман ва ўзимча “тузатганман”… Қўлёзмада китоб муаллифи “Вафо Файзулло” деб ёзилган эса-да, Рауф ака ўз сўзида “Вафо Файзуллоҳ” деб атайин таъкидлаган эди… Албатта, ўзбек тилининг ўзига хослиги ва кейинги ижтимоиий ўзгаришлар боис асли арабча “Файзуллоҳ” сўзи бундан ташқари яна икки хил тарзда айтилади ва ёзилади. Ўшанда менга “Файзулло” атамаси, ўйлашимча, яқин бўлган. Аммо йиллар ўтиб Рауф Парфи адашмаганини, у мумтоз ўзбек тилини жуда яхши билгани ва сўзнинг руҳини чуқур ҳис қилганини, сўзнинг кўз очган маънавий тупроғидан хабардорлигидан аслидагидек ёзган деган тўхтамга келдим ва фикримни ўзгартирдим.\nРауф Парфининг бошқа ижодкорларнинг китоб ва шеърий туркумларига ёзган Сўзлари – “Оқ йўл”лари анчагина. Ўзини оқлайдиган томони бошқаларга ҳам асқотишидир. Баҳонада адабиётни англаш ва англатиш, ижодкорлик қисмати ҳақида ўзини безовта қилиб, тинчлик бермаган теран мушоҳадалари изҳор қилиш имкониятини топган. У, аввало, адабиётнинг холис мухлиси, беътаъма ошиғига қарата айтилгандир: “Барча шеър ёзадиганларни Шоир деб аташ мумкинми? Йўқ. Барча йўлларни тинтиб, эсанкираб кетаётган кимса Шахсми? Йўқ. Кунига юзлаб, минглаб ёзилаётган шеърлар – Шеърми? Йўқ. Ҳақиқатдан ҳам шеър кўп, Шоир йўқ, дейишимга боис Шоир оз, шоир нодир бир ҳодисаким, уни сўз билан ифодалаш қийин. Уни Сўзсиз англаш мумкин, холос. Инсон доимо шоирга – яъни тўғри сўзга – бу дунё билан уйғун Сўзга муҳтож. Шоирнинг камлиги, озлиги ҳақиқатнинг озлиги, камчиллигидир.\n…Шоир Шахс белгисидир. Шахсни кўчадан етаклаб у тарафга ўтказиб қўйиш шарт эмас. Шахсни буюртма бериб, пора бериб, ҳеч ким, ҳеч қачон йўлга сололмайди, керак бўлса, ўзи йўл топиб олаверади”.\nБу – шеър ёзиш истеъдодига эга инсоннинг ўз олдига қўйган талаб ёки имтиҳон шарти. Шу синовдан ўтолмаган истеъдодини хор қилади, шахсига хиёнат қилади, демоқчи Устоз шоир. Ва буни у ҳаёти билан исботлаб ўтди. Шунинг учун тилаги ҳам бошқаларникига ўхшамайди. Сермаъно, серқатлам. У сўзни шундай якунлаган: “…машаққатли омад тилайман”. Машаққатли омад… Шоир йўл бошида эмас, балки йўлнинг ўртасидаги қаламкашга ҳам заҳмат машаққат чекиб, муваффақиятга эришишни тилаяпти. Демак, шоирнинг тилаги талабдир. Изланишга, тинимсиз олға юришга, шарафли йўлда кеккаймасдан эзгулик улашишга даъватдир. Бу тилак шеър қоралашни билган эмас, ижодкор ҳаётининг сирини англаган мутафаккирнинг ўзи учун ҳам маслакка айланиб бўлган истагидир.\n11. Рауф ака доим ўз меҳнати билан кун кечирди. Ҳунарманд эди. Ўсмирликда ўрганган ҳалол ҳунарларини то умрининг охиригача унутмади. Менда радиода ишлаган давримдан унутилмас эсдаликдай бир дафтар сақланади. Унинг илк саҳифасида, китобнинг муқовасида номидай “СЎЗ”, кейинги саҳифасининг пастига эса “Муборак Рамазонда гўзал илҳомлар тилаб. RAUF PARFI.” деган ёзув бор. 250 варақ келар, қаттиқ муқовали китобни эслатадиган бу дафтарни Рауф ака ўз қўли билан ясаган. Дафтар тўлгунча мен билан юрди. Энди ҳам гоҳ уни қўлимга олиб, аввало, Рауф аканинг дастхатини ўқиб, руҳланаман. Дафтарнинг пишиқ, бежирим ва чиройли, оппоқ саҳифаларига ҳавасим келади. Ва мен учун бу ёдгорликнинг қадри яна ҳам ошади.\nБундан ташқари, Рауф ака ўзи дўкондан ҳарид қилган ёки кимдир тақдим этган юпқа муқовали тўпламларининг устига ҳам қаттиқ муқова қоплаб, чиройли рангли қоғозлар билан яна ўраб, китобни кўркам қилиб юрганини кўп кўрганман. Ҳа, у саҳҳоф эди, ўз ҳунари билан китобларнинг умрини узайтирар, аждодлар азиз кўрган китобга ўшандай олий даражадан туриб уста ва табиб каби муносабатда бўларди. Бу ҳунарини эса Янгийўлда кечки мактабнинг юқори синфида ўқиб, кундузи босмахонада ишлаганида ўрганган ва умрининг охиригача унутмаган шоир.\n12. Рауф Парфи шеърияти гўзал ва бетакрорлигининг сири туғма, вулқондай отилган илҳом меваси эканлиги қаторида шахсида фавқулодда ирода, чидам ва сабр мужассам бўлганида бўлса, ажаб эмас. Чунки шеърларини илҳом билан қайта-қайта ишлашдан эринмагани боис ҳам кутилмаган фикр ва ташбеҳлар билан бойиб, китобдан китобга очилганини, санъаткор ва мутафаккир сифатида улғайганини кузатиш мумкин. Аслида бу сабрлилик унинг зуваласида бўлган. Жуда катта қаршиликларни ана шу букилмас иродаси, чидами билан, ҳеч қачон умиддан ажралмасдан сабр билан кутиши орқали енгган. Албатта, бу сабр ишонч билан қувватли, илҳом билан муаззам шеъриятнинг дояси бўлди. Анча пайт укасидай бўлиб бир хонада яшаган инсондан эшитгандим. Рауф ака тунда бир нарса ёзмоқчи бўлса ёки улфатчиликларда ўтириб қолса, лозим бўлса, тонггача ҳам бир жойда қимирламай ўтирар, чарчагани ё нотинчлангани ҳеч билинмас, ҳозиргина бу ерга қўнгандай тетик ҳолда бўлар экан. Шу одати менга негадир Хожа Аҳрор Валийнинг бир хислатини эслатади. Замондошларининг ёзишича, ҳазрати Хожа гоҳ жойнамозга хуфтонни адо этиб, чўккалаганча, зикруллоҳга берилар, шу билан бир тиззасини ҳам кўтармасдан, қимирлатмасдан, бомдод намози важҳидангина ўрниларидан қўзғалар эканлар. Устоз Рауф Парфи ҳам дунёнинг ҳавасларига киши ҳайрон қолар даражада этак силкиган дарвеш эди. Борини сўраганларга улашиб яшади. Майхоналар унга ишхона, дарсхона бўлди. Бундай ҳолда гўзал сабр, ёниқ матонат, чексиз ишонч, фавқулодда илҳомнинг бадали, албатта, Парвардигорнинг марҳамати ва меҳрибонлигидан умид ва ботинан тавба қилиш иқтидори унга куч ва таскин берган, дегим келади.\n13. 2005 йили 27 март, якшанба куни Тошкентга қор тушди. Бир гуруҳ адабиётчилар йиғилиб бизникида чўлпонхонлик қилдик. Чўлпон ижоди баҳордай кўнгилларни яйратган бўлса, қорнинг изғирини танни титратар, “Нима бало, яна қиш бошланадими” дегандек кишини хавотирга солар эди. Эртаси куни кеч ўнларда уй телефони жиринглаб қолди. Шоир Илҳом Аҳрор. У ҳазин овозда деди: “Ҳозир Рауф ака – Рауф Парфи узилибдилар… Менга Муҳаммад Ғаффор телефон қилиб айтди. Эртага 12 да Чоршаъм аканинг Лабзакдаги ҳовлисидан чиқаришаркан…”.\n“Кеча эртадан-кечгача Чўлпон ҳақида гапирдик. Биримиз олиб, биримиз қўйиб гўзал шеърларидан ўқидик. Унга руҳан энг яқин издоши Рауф Парфи ҳақида бир оғиз ҳам эсламабмиз-а. Ҳолбуки Чўлпонни англаш ва англатишда замонамизда унга етадигани йўқ эди-ку!”, – дея алам билан ўйладим.\nАйтилган вақтга аранг етиб бордим. Кўп қаватли уйлар қуршовида ҳовли жуда ғариб кўринар, Чоршаъм аканинг кулбасига элтар 50-60 қадамли тор йўлакнинг икки томонини жанозага келганлар эгаллаган, албатта, шоир-ёзувчилар, ўзини Рауф Парфининг шогирдиман деб билган, унинг шахсини ҳурмат қилган, шеъриятини севганлар кўпчилик эди. Улар орасида марҳумнинг тенгдошларидан Миразиз ака (Аъзам), оқсоқол Шукрулло домла ғамга ботганча туришарди. Ҳовлида қора чопон устидан шойи белбоғни қаттиқ боғлаган, дўппили шоир Чоршаъм азадор сифатида кўнгил сўраганлар билан бағирлашиб, таъзияни қабул қилар, ёнида Турсун Али полвон. Сал берироқда Хуршид Даврон, Аҳмад Аъзам… Айрилиқдан эзилган укалардай чорасиз нигоҳларини ерга тиккандилар. Чоршаъм ака Мирзо Кенжабекнинг ёнига келиб, ниманидир сўради. Ҳовлидан эшиги очиқ марҳум ётқизилган хонадаги тобут кўриниб турар, ўнг томондаги хонада аёллар қий-чув қилиб йиғлашарди.\nШу яқин ўртада эдим, тобутни хонадан чиқармоқчи эканликларини эшитиб қолиб, ўша ёққа олдинроқ етиб бормоққа шошилдим. Лекин кўпчилик бирдан шу ниятда ошиқди. Ўзбекда маййит тобутини ердан олишда яқинлари ҳазир бўлиб туришади, бегоналар ердан кўтармасин деб. Бу ерда армонли бир ҳодисани кўринг, ҳамма марҳумга ўзини яқин деб билар, сўнгги йўлга кузатаётган Шоирлари олдида жигарлари ва фарзандларидек бурчдор ҳисоблашар эди.\n– Дадажо-он! – аёллар йиғилган хонадан келган овоз юракларни титратиб юборди.\nТобут эса қанот чиқаргандек ҳовлидан сузиб ўтиб, бир томони қатор қийғос гуллаган ёш олчалар саф тортган йўлакка чиқди. Шу ерда тобутга елкасини тутиб, ариллаб йиғлаётган Абдулҳамид Парданинг овозида мусибатнинг чўнглигини туйиб, юрагим яна ҳам вайрон бўлди. У ўзининг отасини сўнгги йўлга кузатаётгандан кам бўлмаган қайғуда дийдасини ҳеч тўхтатолмасди. Кишилар тобутга елкасини, ҳеч бўлмаса қўлини тегизиш умидида олдинга чопиб ўтишга интилар, кимдир етиб, кимдир етмай, тобут тириклардан тепада, аввал Фин ҳаммоми жойлашган кўчага, ундан катта йўлга бурилди. Очиғи, мен Тошкентга келиб, яшаб, қабристонгача тобутни елкама-елка кўтариб борган халойиқни кўрмагандим. Эллик, юз қадамдан кейин юк машинаси ёки автобус тайёр туради. Инсоннинг ярим соатми бир соатлик ватани бўлган тобутни уловга олишади… Минор қабристони уч бекатлар чиқар экан, кунботарида солланиб катта бир анҳор оқиб ётибди. Катта йўл шу боис тепадан ўтган, шунинг учун зинапоялардан тушиб, марҳумлар диёрининг дарвозасига рўпара бўлдик.\n“Ассалому алайкум, эй аҳли қубур. Сизлар ҳам биздай бўлгансизлар бир пайтлар. Биз ҳам сизлардек бўламиз бир куни келиб… Бир кўнгли яқинимизни, кўнгли оқинимизни ёнингизга олиб келдик!”\nПешин намози вақти бўлибди. Ўнгда тепа жойда чоғроққина мачит бор экан. Жамоатга эргашиб зинапоялардан кўтарилиб, хонақоҳга кирдик. Мачитдан тушаримда яна Шукрулло домлага кўзим тушди. Нигоҳига қараш оғир, ҳозир нималарни хотирига келтираётганини билиш қийин, ўғлидай яқин шогирдини сўнгги йўлга кузатаётгани тасаввурига сиғмас, аммо тобутга қараб қўйиб ҳақиқатдан ҳам кўз юма олмас эди… Унинг хаёлига балки шу лаҳза куни кечагина бўлгандек шоирнинг уйланишига бош-қош бўлган кунлар, уйлик бўлишлари учун кимларгадир ёниб-куйиб тушунтирганлари эсига тушиб кетгандир…\nИмом хонақоҳдан чиқиши билан ҳар ерда тўпланиб турганлар мачит билан мозор ўртасидаги майдончада сафларга тизилишди. Имом жаноза намозини ўқишидан олдин марҳумнинг яқин кишиси, эгасини сўради. Шошилиб олдинга бир йигит чиқди. Бу шоирнинг ўғли Шуҳрат эди. Шукрулло домла унга қараб кўнгли бироз тасалли топгандай деди:\n– Барака топ!\nМарҳумнинг сўнгги намозидан кейин яна елкаларида тобут издиҳом илгари юрди. Гўрковлар кутиб туришган экан. Тобут ерга қўйилар-қўйилмас, Рауф акани ичкарига, мангу маконига олишди. Бир сиқим тупроқ ташлашга аранг улгурдим. Кейин шошилиб устига тупроқ уюлди, бир чеккасига қабр рақами ёзилган синчмонанд бетонни бўғзигача кўмиб қўйишди…\nМозористон ходими, ишқилиб бегона бир киши марҳум қабрга қўйилиб, одатий калималалар ўқилгач ҳам, қабр ёнидан кетишни истамаётган кишиларга ҳайрон бўлиб қаради… Тўпланиб қолиб, нима қилишни билмай қолганлар қаламкашлар қавми. Бир-бирига ҳамдард, мўлтираб қарашади. Ниҳоят аввал жимликни шоир Йўлдош Эшбек бузди. Қуръони карим қироатидан кейин, марҳум устозини дуо қилди. У дунёга сафари хайрли бўлишини тилади. У ўзбек шеърияти бошига жуда катта мусибат тушганини, бунақа улуғ шоир айни кунларда миллати орасида йўқлигига амин эди. Яна қавм тарқамади. Энди шоир Мирзо Кенжабек Қуръони каримдан кўтарган сура ва оятларни узоқ тиловат қилди ва барчасини устоз руҳи покига бағишлаб, Аллоҳдан устознинг савол-жавоби енгил бўлишини ўтинди. Омин!!! Улуғ калом ва холис дуога хайрихоҳ сомеъларнинг бу ердаги бирваракай янграган сўнгги сўзи шу бўлди.\nМен шоир Рауф Парфи шахсига ҳавасланиб, шеъриятини севиб келган бўлсам-да, улуғ устоз бўла олганини чинакамига ўша кун англадим. Шахсига меҳр, шеъриятига муҳаббат йил ўтган сари кучайгандан кучайдики, камаймаётир. Бу у ўзи тутган, қисмат билган сўз йўлига, инсонга хиёнат қилмаганидан. ШОИР бу ўткинчи дунёда унга нодир иқтидор, имконият берилган экан, мардона яшаб ўтиш кераклигини билганидан, шунга муносиб яшаб ўтганидандир. Қолгани Яратганга аён. Валлоҳу аълам бис-савоб.\nЎқишлар сони: 919\nНаписал: Sayt muallifi // Ёднома, Жамият ва маънавият, Ижод ва эътиқод, Ижод сабоқлари, Устознома // Декабрь 15, 2017\n← Рашк – ишончсизлик…ми? Санъат Маҳмудова. “Энг чиройли табассум” китобидан: Матонат тимсоли →


Умар Хайём -- улуғ файласуф, шоир, мунажжим, математик ва табиб - Parstoday\nмай 17, 2020 14:42 Asia/Tashkent\nУмар Хайём Нишопур, Балх, Бухоро шаҳарларида ўқийди. Ривоятларга қараганда Салжуқийлар вазири Низомулмулк унга Нишопур ҳокимлигини таклиф қилади. Лекин Умар Хайём бунга рози бўлмайди.\nУ 1074 йилдан бошлаб Исфахон расадхонаси ишларига раҳбарлик қилиб, математика, астрономия соҳасида тадқиқотлар олиб боради. Унинг математика, фалакиётшунослик, фалсафага оид бир қанча асарлари ва кашфиётлари маълум.Масалан, 1077 йилда у юнон олими Эвклид китобига шарҳ ёзиб, бутун сонларнинг илдизини топиш йўлларини кўрсатиб беради.\n1079 йилда Хайём янги ислоҳ қилинган календар ишлаб чиқаради. Бу календар Европада ундан 500 йил кейин қабул қилинган ва ҳозирги вақтгача қўлланилаётган Григориан календаридан ҳам аниқроқ бўлган. Шунингдек унинг «Рисолатул-кавн ват-таклиф» («Коинот ва унинг вазифалари»), «Рисола фил-вужуд» («Борлиқ ҳақида рисола»), «Рисола фи куллияти вужуд» («Борлиқ умумийлиги ҳақида рисола») каби асарлари ҳам машҳурдир.\nУмар Хайём ўзини сира ҳам шоир деб ҳисобламаган. Рубоийларини илмий изланишлардан чарчаган пайтида турли дафтарларнинг ҳошиясига битган. Қисмат ўйинини қарангки, олим ўз умрининг асосий қисмини сарфлаган фаннинг турли соҳаларидаги буюк кашфиётлари бир чеккада қолиб, у иккинчи даражали ҳисоблаган рубоийлари Хайём номини дунёга таратди.Умар Хайёмни дунёга машҳур қилган унинг рубоийларидир. Умар Хайём шоир бўлмаган, лекин ҳаёт ҳақида баъзи мулоҳазаларини 4қаторлик шеър қилиб қоғозга тушириб қўяверган. ХVIII асрга қадар унинг рубоийлари ҳақида тадқиқотлар олиб борилмаган. У ҳақда дастлаб Оксфорд университети профессори Томас Гайд, ундан сўнг Фон Гомер Биргестел ва Меме Николослар тадқиқот олиб боришган. 1859 йили инглиз шоири ва таржимони Эдвард Фитз Жералд Умар Хайёмнинг 70 рубоийсини таржима қилиб эълон қилгандан сўнг, бу шеърлар жуда машҳур бўлиб кетган ва инглиз тилидан жаҳоннинг бошқа тилларига ҳам таржима қилинган.Хайём рубоийларининг сони турли маълумотларда 11 тадан 1200 тагача эканлиги айтилади. Хайёмга нисбат бериладиган рубоийларни у ёзганлигига ҳам турли шубҳалар мавжуд. Айниқса, замондошлари «катта илм эгаси, мутаффакир, тақводор зот эди» деб улуғлаган шоирнинг майхўрлик, енгил ҳаёт, айш-ишрат, куфр, даҳрийлик мавзуларидаги рубоийлари ишончсиздир. Бундай рубоийлар Исломга қарши баъзи тоифалар томонидан атайлаб тўқиб чиқарилган, деган маълумотлар бор. Ҳатто Лондонда сақланаётган Умар Хайём рубоиёти қўлёзмаси ҳам сохта эканлиги аниқланган.\nУмар Хайём Нишопурий ҳайкали БМТ-нинг Венадаги идорасида\nАввал тафаккурда туғилиб, кейин қалб қўрига йўғрилган Умар Хайём рубоийлари, бир сўз билан айтганда, Олам ва Одам ҳақида. Шоир дунё эврилишларига донишмандона босиқлик, таассуф аралаш лоқайдлик билан қарайди: дунёни ўзгартиришки қўлингдан келмас экан, уни деб қайғуриш беҳуда. Унинг учун туғилиш ва ўлим, яхшилик ва ёмонлик, ҳалол ва ҳаром — бир хил: ҳаммаси ўз табиий қонуниятига асосланади. Умар Хайём рубоийлари ҳам буюк мутафаккирнинг фалсафий мезонларига бўйсунмаган, уларни ёриб чиққан залворли фикрлар пўртанаси, беором қалбига сиғмаган оташин туйғулар силсиласидир.Агар шундай бўлмаганда, Хайёмнинг исёнкор шеърияти ҳам дунёга келмас эди.


Ҳамширанинг битта муҳр босиши 5000 сўм турадими? - 18 Сентября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2020 » Сентябрь » 18 » Ҳамширанинг битта муҳр босиши 5000 сўм турадими?\nСамарқанд томонларга бир мухлисга ёрдам бериш учун бордим. Мухлиснинг қизининг соғлиғи тўғрисида маълумотнома олиш учун қишлоқ врачлик пунктига бордик. У ердаги дўхтир маълумотнома ёзиб берди. Фақат маълумотномага бошқа қишлоқда жойлашган поликлиникадан иккита муҳр қўйдириб олишимизни таъкидлади.\nБиз поликлиникага бориб, маълумотномага муҳрни катта ҳамшира қўйиб беришини билиб, унинг хонасига кирдик. Ҳамшира ҳақиқатан ҳам иккита муҳр босиб, биздан "5 минг сўм беринг” дея пул сўради.\nМухлиснинг қўлида чақалоғи бўлганлиги учун ҳамёнини менинг пакетимга солганди. Шунинг учун у пакетимдан ҳамённи олмоқчи бўлди.\n"Қаерда муҳр учун 5 минг сўм тўлансин деб ёзилган?” дедим мухлисга. Бечора аёл ерга қаради.\n"Уялмайсизми пул сўрагани? Ўзи бечоранинг эри 7 ойдан буён Туркиядан пул жўнатмаётган бўлса. Ҳаттоки боласига дори олиб беришга пули йўқ экан”, дедим ҳамширага.\n"Пули бўлмаса, ҳеч бўлмаса, 2-3 минг ташлаб кетсин. Бизларниям харажатимиз бор”, деди ҳамшира бўзрайиб.\n"Қанақа харажат? Нимага харажат қилдингиз? Битта тайёр ёзилган маълумотномага муҳр босганингиз харажат бўлиб кетдими?” дедим ҳамширага.\n"Пуллари йўқ бўлса, майли, раҳмат, деб кетса бўлди”, дейди биздан пул ундиролмаслигини билгач, ноилож ҳамшира.\nШундан сўнг хонасидан чиқиб кетдик. Ҳамширанинг исмини сўрамаганим учун яна бинога қайтиб кирдим. Эшик қулф эди. Деворда эса унинг лавозими ва исм-шарифи ёзилган экан. Телефонимга суратга тушириб чиқдим. Ҳовлида бир дўхтир "Нима гап, тинчликми?” дея мендан сўради.\n"Сизларда маълумотномага муҳр бостириш пуллими?” дея сўрадим ундан.\n"Йўқ, бепул. Ким айтди пулли деб?” дея ҳайрон бўлди у.\nШу пайт ҳамшира фойедан менга қараб: "Опа, нима хизмат?” деди.\n"Раҳмат, хизматни қилиб бўлдингиз”, дедим унга ва дўхтирга юзланиб: "Анави ҳамшира 5 минг сўм пул сўради-ку! Ана, тирик гувоҳим ҳам бор?” дедим.\n"Энди пул сўрамайди”, деди дўхтир ерга қараб.\nМана сизга қишлоқ поликлиникасидаги аҳвол. Ҳамшира ҳар бир борган инсондан 5 минг сўмдан олиб қолаверса, бу нима деган гап? Бу таъмагирлик эмасми?\nКатегория: YANGILIKLAR / ЯНГИЛИКЛАР / HABARLAR / AXBOROT | Ko'rganlar:: 15 | Добавил: www.horazm.net | Теги: #новости, #xabarlar, #ahborot, #newsuz, #Yangiliklar, #news, #uznews, #habarlar, #Yangilik | Рейтинг: 0.0/0


BBCUzbek.com веб-сайтидан фойдаланиш шартлари - BBC News O'zbek\nBBCUzbek.com веб-сайтидан фойдаланиш шартлари\nБуюк Британия доирасида ва халқаро миқёсда 'bbcuzbek.com' электрон манзилидан қуйидаги шартлар асосида фойдаланилади: (мазкур веб саҳифада хорижий давлатлардаги интернет фойдаланувчиларининг BBC Worldwide Limited ("BBCW") - Би-би-си тужжорий қанотининг айрим реклама мазмунидаги саҳифаларига ҳам кўзлари тушиши мумкин)\n1. bbcuzbek.com га кириш билан сиз мазкур шартларга риоя этишга рози бўласиз. Мазкур шартлар bbcuzbek.com дан илк бор фойдаланишингиздан бошлаб кучга киради. Агар сиз қуйида тақдим этилаётган барча шартларга рози бўлмасангиз, марҳамат қилиб bbcuzbek.com га кирманг, ундан фойдаланманг ва ўз ижод маҳсулларингизни у билан бўлишманг.\n2. Би-би-си вақти-вақти билан ўз шартларини ўзгартириб туриши мумкин. Шунинг учун мазкур шартларни мунтазам равишда текшириб туришни унутманг. bbcuzbek.com дан давомий равишда фойдаланишингиз янгиланган ёки тузатиш киритилган шартларни қабул қилганлигингизни англатади. Агар сиз тузатиш киритилган шартларга рози бўлмасангиз, у ҳолда мазкур веб саҳифадан ортиқ фойдаланманг.\nbbcuzbek.com саҳифасидан фойдаланиш\n3. Сизнинг bbcuzbek.com веб саҳифасидаги материалларни кўчириб босиш, қайта ишлаш, янгитдан чоп этиш, таржима қилиш, интернет фойдаланувчиларига бошқача шаклда тақдим этиш ва улардан шахсий, тужжорий мақсадларда фойдаланишингиз мумкин эмас. Бундан ташқари сиз bbcuzbek.com веб саҳифасидаги бирор бир нарсани шахсий, нотужжорий мақсадлардан ташқари, қайта мослаштириш, ўзгартириш ёки ундан бирор бир ижодий иш қилишда фойдаланмасликка рози бўлишингиз керак бўлади. bbcuzbek.com веб саҳифасидаги материаллардан бошқа бир мақсадларда фойдаланиш фақат Би-би-сининг ёзма розилиги асосида амалга оширилади.\n4. Сиз bbcuzbek.com дан фақат қонуний йўлда фойдаланиш, бошқа фойдаланувчиларнинг ҳуқуқларини бузмаслик ва ўзгаларнинг веб саҳифага киришларини чекламаслик, бунга тўсқинлик қилмасликка рози бўлишингиз керак бўлади. Бошқа фойдаланувчиларнинг жиғига тегиш, уларга ҳалақит бериш, номуносиб, ҳақорат мазмунидаги хабарларни етказиш ва Би-би-си форумларининг одатий фаолиятига тўсқинлик қилиш тақиқланади.\n5. Би-би-си ёки учинчи томонни акс эттирувчи номлар, тасвирлар, логотиплар, шунингдек, уларнинг маҳсулотлари ва хизматлари муаллифлик ҳуқуқи, Би-би-си ёки учинчи томоннинг тархи ва савдо белгиларига бўлган ҳуқуқлари билан ҳимояланган. Мазкур шартларда кўзда тутилмаган ҳеч бир нарса Би-би-си, BBCW ёки учинчи томоннинг савдо белгиси, тархи ёки муаллифлик ҳуқуқига имкон берувчи бирор бир рухсатнома сифатида талқин этилмаслиги керак.\nbbcuzbek.com фаолиятида иштирок этиш\n6. Би-би-сининг фаолиятида (ҳар қандай матн, фото тасвир, чизма, аудио ва видео материаллар дохил) иштирок этиш билан сиз Би-би-си (дунё бўйлаб ҳар қандай хизматлари, шу жумладан, хорижий фойдаланувчилар киришга имконли бўлган веб саҳифалари) га улардан текинга, ўзи истаган шакл (амалий ва таҳририй нуқтаи назардан мослаштириш дохил) да фойдаланиш кафолатини беришга рози бўлишингиз керак. Муайян шарт-шароитларда Би-би-си уларни ишончли учинчи томон билан бўлишиши ҳам мумкин.\n7. Муаллифлик ҳуқуқи сизнинг ихтиёрингизда қолади ва бизга берган рухсатингиз эксклюзив деб саналмайди, шу сабабдан ҳам улардан бошқаларга ҳам фойдаланишга рухсат бериш дохил ўзингиз истаган шаклда фойдаланишда давом этишингиз мумкин бўлади.\n8. Би-би-си сизнинг ижод маҳсулингиздан фойдаланиши учун унинг ўз ишингиз эканини тасдиқлашингиз, материалингиз бўҳтон мазмунида бўлмаслиги, Буюк Британияда амалда бўлган барча қонунларга мос келиши , юқорида тилга олиб ўтилган мақсадларда Би-би-сига фойдаланиш учун бериш ҳуқуқига эга бўлишингиз ва материалингизда номи ошкор бўлиши мумкин бўлган ҳар қандай шахс ҳамда ёши 16 ёшдан кичик бўлганларнинг ота-онаси ёки қаровчисининг розилигига эга бўлишингиз керак.\n9. Биз одатда сизнинг ижодий маҳсулингизни сизнинг ихтиёрингизга қараб, ўз исму шарифингиз билан берамиз. Бирок айрим амалий сабабларга кўра бу ҳар доим ҳам имконли бўлмаслиги мумкин. Би-би-си материалингиз ёки муайян лойиҳа юзасидан маъмурий ва ҳуқуқий сабаблар туфайли сиз билан боғланиши мумкин. Сиз билан қачон ва қандай алоқага чиқишимиз борасида батафсилроқ маълумот олмоқчи бўлсангиз, Би-би-сининг "Махфийлик сиёсати" ва ҳар қандай хос ички шартлари билан танишинг.\n10. Илтимос, Би-би-си билан баҳам кўрмоқчи бўлган материалингизни қилаётганингизда ўзингиз ва бошқаларнинг ҳаётларини хавф остига қўйманг, таваккалчилик қилманг ва қонунга зид иш тутманг.\n11. Агар сиз юқорида келтириб ўтилган шартлар асосида Би-би-сига ўз ижод маҳсулингиздан фойдаланишга рухсат бермасангиз, марҳамат қилиб, уларни bbcuzbek.com билан бўлишманг.\n*Агар материалингиз кундалик хабар билан боғлиқ бўлса, Би-би-си уларни уммонортидаги ҳамкорлари билан баҳам кўриши мумкин. Уларнинг барчаси обрўли хорижий оммавий-ахборот воситалари бўлиб, ижод маҳсулингизни бирор бир шаклда ўзгартириш ёки уни Буюк Британиядаги бошқа оммавий-ахборот воситаларига беришлари тақиқланган.\n13. bbcuzbek.com нинг муайян форумларида иштирок этиш ёки унда ўз фикрингизни қолдириш истагингиз бўлса, у ҳолда bbcuzbek.com да қайддан ўтишингиз керак бўлади. Қайддан ўтиш жараёнининг бир қисми ўлароқ bbcuzbek.com га берилган ҳар қандай шахсий маълумот Би-би-си нинг "Махфийлик сиёсати" доирасида тўпланади, сақланади ва фойдаланилади.\n14. Сиз bbcuzbek.com форумларида қуйида келтириб ўтилаётган Форум қоидалари асосий фойдаланишга рози бўлишингиз керак бўлади. Мазкур қоидалар Би-би-сига тегишли барча веб саҳифалар ва хизматларга тааллуқлидир. Ўз навбатида, сиз ўзингиз фойдаланаётган муайян веб саҳифанинг ички қонун-қоидалари билан ҳам танишиб чиқишингиз лозим, чунки уларда Форум қоидаларининг ички тартиблари бўлиши эҳтимоли ҳам йўқ эмас:\n(i) Изоҳ қолдириш ҳақида\nЎз-ўзини қўпорувчан, ҳақоратли мазмунда, ҳужумкор тутилишига йўл қўйилмайди: Ёзиб қолдириладиган изоҳ ёки шарҳ конструктив ва хушмуомала бўлиши шарт, пасткаш мазмунда ёки нотинчлик келтириб чиқариш мақсадини кўзламаган бўлиши лозим.\nХушмуомала бўлинг: боиси bbcuzbek.com веб саҳифасидан турли ёшдаги инсонлар фодаланишади.\n(ii) Сиз Би-би-си форуми иштирокчиси сифатида:\nБи-би-си кимнингдир Прокси IP(Internet Protocol манзил)дан фойдаланиб, бир неча Би-би-си форуми иштирокчиси сифатида кўринишга уринаётган иштирокчи ёки бир мамлакатда туриб, ўзини бошқа мамлакатдан қилиб кўрсатаётган иштирокчини рўйхатдан ўчириш ҳуқуқини ўзида сақлаб қолади.\n(iv) Ҳуқуқий талаблар:\n(v) Агар сиз 16 ёшдан кичик бўлсангиз:\n(vi) Агар сиз форум қоидаларини бузсангиз:\nАгар иштирокчи сифатида бу ерда тилга олинган талаб ва қоидаларни бузсангиз, сизга электрон мактуб юборилади ва нега сизнинг изоҳ ёки шарҳингиз рад этилгани ёхуд таҳрир қилингани хабари берилади. Ушбу электрон мактубда қоидаларни бузишнинг давом эттирилиши сизнинг иштирокчи сифатида сизга нисбатан чора кўрилишига олиб келиши мумкинлиги ҳақида огоҳлантириш ҳам берилади.\nРад этиш ва масъулиятни чеклаш\n15. bbcuzbek.com веб саҳифасида эълон қилинган изоҳ-шарҳларнинг аксарини жамоатчилик вакиллари ёзадилар. Бу нуқтаи-назарлар муаллифларники ва Би-би-си жамоатчилик вакиллари қолдирган ҳар қандай фикр ёхуд bbcuzbek.com орқали танишиш имкони бўлган ҳар қандай учинчи томон фикрлари учун жавобгарликни ўз зиммасига олмайди. bbcuzbek.com веб саҳифасида учинчи томон веб-саҳифасига уланиш берилиши Би-би-си томонидан ўша томонни маъқуллашни англатмайди. Ва ўша сайтлардан фойдаланиш ҳар бир шахснинг ўзига ҳавола ва ўша шахснинг ўзи бунинг учун масъулдир.\n16. bbcuzbek.com веб саҳифасидаги ҳар қандай материаллар, шу жумладан, ҳар қандай ахборот, исмлар, суратлар, акслар рамзлар ва Би-би-сига тааллуқли белгилар, Би-би-си маҳсулотлари ва хизматларига алоқадор белгилар “ҚАНДАЙ БЎЛСА ШУНДАЙ” ва “МАВЖУД” тамойили асосида тақдим этилади. Қонун билан рухсат этилган даражада Би-би-си барча вакиллик ва кафолатни соқит қилади, булар жумласига назарда тутилган қониқарли сифат учун кафолат, муайян мақсадлар учун яроқлилик, ҳуқуқни бузмаслик, мослик, хавфсизлик ва аниқлик тамойиллари киради. Би-би-си веб саҳифа ёки бошқа ҳар қандай материалнинг ўз муддатида бўлиши, ниҳоясига етказилиши ёхуд бажарилиши учун кафолат бермайди. Айни пайтда биз Би-би-си томонидан тақдим этилган барча материалар эълон қилинган вақтида тўғри эканига кафолат беришга интилиш билан бирга ҳар қандай хато, нотўғри маълумот учун Би-би-си масъулиятни ўз зиммасига олмайди.\n17. Бу шартлар Би-би-сининг исботланган бепарволиги туфайли юз берган ўлим ёки олинган жароҳат учун Би-би-си масъулиятини чекламайди ёки соқит қилмайди. Би-би-си ҳеч қачон қуйидаги йўқотишлар(бу йўқотишлар атайдан қилинган-қилинмагани, башорат қилиш мумкин бўлган-бўлмагани, аён бўлгани-бўлмаганидан қатъи назар) учун жавобгар бўлмайди: (a) маълумотларнинг йўқотилиши; (b) даромад ёки кутилаётган фойдани йўқотиш; (c) бизнесдан ажралиш; (d) имкониятдан ажралиш; (e) яхши ният ёки обрўнинг тўкилиши; (f) учинчи тараф томонидан содир этилган йўқотиш; ёки (g) bbcuzbek.com дан фойдаланиш натижасида қандай амал бўлишидан қатъи назар юзага келган ҳар қандай тўғридан-тўғри бўлмаган, мантиқий келиб чиқадиган махсус ёки намунавий йўқотиш.\n18. Би-би-си bbcuzbek.com веб саҳифаси фаолиятда узилиш бўлмайди ё хатолардан холи бўлади, аниқланган дефектлар тузатилади, ёки bbcuzbek.com ёки унга боғланиш имконини берадиган сервер вирус ёки дастурий хатолардан холи бўлишига кафолат бермайди. Сизнинг маълумотларингиз ва маҳсулотингиз аниқ бўлиши учун зарур махсус талабларингизни қондириш учун зарур амалларни бажариб туриш ва вирусларни текшириб туриш(шу жумладан, вирусга қарши дастурлар ва бошқа хавфсизлик мақсадидаги текширувларни амалга ошириш) учун ўзингиз маъсул эканингизни эътироф этишингиз талаб қилинади.


“Бунёдкор” Ал-Ҳаса шаҳрига етиб келди / CHAMPIONAT.asia\n“Бунёдкор” Ал-Ҳаса шаҳрига етиб келди\nТошкентнинг “Бунёдкор” жамоаси 22 февраль куни 08:15да Тошкент-Дубай-Даммам йўналиши бўйича Саудия Арабистони томон йўлга чиққанди.\nДаставвал уч ярим соатлик парвоздан сўнг мамлакатимиз пойтахтидан Дубайга етиб келинди. Амирликлардаги энг катта аэропортда олти соатдан ошиқроқ вақт мобайнида Даммамга йўл оладиган самолётни кутиб ўтирдик. Шундан сўнг Emirates ҳаво йўлларидаги авиакемада таҳминан бир ярим соатлик парвозни амалга ошириб, Саудия Арабистонининг Даммам шаҳрига етиб келдик. Ушбу шаҳар аэропортидан ташқарига чиқишимиз бир соатдан зиёдроқ вақтни олди. Кейин эса “Ал-Фатҳ” клубига тегишли бўлган бир неча енгил машиналар ва микроавтобусга жойлашган ҳолда Даммамдан 160 км узоқликда бўлган Ал-Ҳаса шаҳри томон йўл юрдик.\n“Бунёдкор” ФК делегацияси белгиланган манзил – Ал-Ҳаса шаҳрига кириб келганида маҳаллий вақт билан соат 22:00ни (Тошкентда 00:00 бўлади) ташкил этарди. Жамоамиз шаҳарнинг энг кўркам отели – “InterContinental Al Hasa” меҳмонхонасига жойлашди. Делегациямиз 34 кишидан иборат бўлиб, уларнинг 20 нафари футболчиларни ташкил этади.\nМиржалол Қосимов “Ал-Фатҳ” билан ўйинга қуйидаги футболчиларни олиб келди.